(Datuk Seri Dr Ahmad Zahid ketika menjawab pertanyaan media selepas penamaan calon)

BAGAN DATUK, 6 November- Beberapa ahli Barisan Nasional (BN) yang menyertai parti politik lain untuk bertanding dalam Pilihan Raya Umum ke-15 berdepan risiko dipecat.  Pengerusi BN, Datuk Seri Dr Ahmad Zahid Hamidi berkata, perlembagaan parti mempunyai hak untuk memecat mereka secara automatik. Tindakan pemecatan itu juga boleh dikenakan terhadap pencadang dan penyokong pencalonan. "Di samping jika didapati laporan antara penyokong pencalonan yang bertanding di luar BN itu turut terbabit menyokong calon yang menentang calon BN ia merupakan satu langkah biasa kerana kita mengikut tatacara dan tataetika yang terdapat dalam pelembangan UMNO dan Barisan Nasional," kata Ahmad Zahid kepada media di sini. Beliau telah mengarahkan Setiausaha Agung Umno supaya mengeluarkan kenyataan media berhubung tindakan beberapa ahli BN tersebut.

(Datuk Seri Dr Ahmad Zahid berkata Ahli BN sertai parti politik lain bertanding dalam PRU15 berdepan risiko pemecatan)


Lebih ramai calon wanita diberi kepercayaan bertanding dalam PRU15

(Profesor Madya Dr. Sharifah Syahirah ditemu bual selelas menjadi tetamu rancangan Bicara Naratif Khas PRU ke-15 di Angkasapuri)

KUALA LUMPUR, 6 November- Berwibawa dan popular merupakan kualiti yang perlu datang seiring bagi seorang calon wakil rakyat yang bertanding dalam Pilihan Raya Umum ke-15.Penolong Setiausaha Kehormat, Majlis Kebangsaan Pertubuhan-pertubuhan Wanita (NCWO), Profesor Madya Dr. Sharifah Syahirah S.Shikh berpendapat pakej tersebut penting bagi mewakili suara rakyat di parlimen kelak. Beliau juga mengalu-alukan lebih ramai calon wanita bertanding PRU15. "Saya kira dari segi parlimenlah kalau dulu dalam PRU ke-14 hanya ada 72 calon wanita dalam parlimen tetapi kini ada dalam 116 calon wanita.

"Maknanya ada peningkatan walaupun ada parti-parti semua parti sebenarnya menetapkan 30% calon namun disebabkan banyak alasan dari segi strategi dan sebagainya mereka tidak dapat melaksanakannya," kata Dr. Sharifah Syahirah selapas menjadi tetamu rancangan Bicara Naratif Khas PRU ke-15 di Angkasapuri di sini. Selain itu, beliau berpendapat rakyat juga semakin memahami demokrasi dengan penyertaan lebih ramai calon Bebas turut bertanding dalam PRU ke-15.

(Profesor Madya Dr. Sharifah Syahirah berkata lebih ramai calon wanita diberi kepercayaan bertanding dalam PRU ke-15)


Amaran banjir: Penduduk di sekitar Sungai Golok, diminta bersiap sedia

PETALING JAYA, 5 November- Penduduk kampung di sekitar lembangan Sungai Golok, Kelantan diminta bersiap sedia dan mengambil langkah berjaga-jaga selepas tengah malam ini.Banjir diramal berlaku di lembangan sungai berkenaan serta beberapa kawasan sekitarnya, esok.Jabatan Pengairan dan Saliran Malaysia (JPS) menerusi Pusat Ramalan dan Amaran Banjir Negara (PRABN) dalam satu kenyataan memaklumkan, situasi itu dijangka berlaku pada 6 November 2022, pukul 2.00 pagi.

Berdasarkan hasil simulasi model ramalan banjir, JPS meramalkan antara kawasan yang terlibat ialah Kg. Kubang Rambutan, Kg. Bagus, Kg. Degung, Kg. Telaga Emas dan kawasan sekitarnya, jika hujan yang signifikan berlaku di Lembangan Sungai Golok.Ancaman boleh berlaku lebih awal atau lewat dari pada masa yang dijangkakan bergantung kepada keadaan hujan semasa di lokaliti berkenaan.Sehubungan itu, penduduk terutamanya di kawasan yang dijangka banjir diminta waspada serta patuh kepada arahan pihak berkuasa atau agensi-agensi pengurusan bencana banjir.Maklumat dan amaran banjir akan disalurkan kepada agensi pengurusan bencana, media dan orang awam melalui laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir.


Peluang Son Heung-min beraksi di Piala Dunia Qatar 2022 masih samar

SEOUL, 5 November- Bintang Korea Selatan, Son Heung-min dilaporkan telah selamat menjalani pembedahan berikutan kecederaan muka yang dialaminya ketika perlawanan Liga Juara-Juara minggu lalu.Pemain sayap Tottenham Hotspur itu dilaporkan mengalami kecederaan parah pada bahagian soket matanya ketika menentang skuad Marseille."Kami dimaklumkan oleh pengurusan Tottenham Hotspurs bahawa pembedahan tersebut berjalan lancar dan berjaya," kata seorang pegawai Persekutuan Bola Sepak Korea Selatan (KFA) kepada AFP.

Namun, KFA enggan mengulas lanjut tentang peluang pemain itu untuk beraksi pada kejohanan berprestij dunia di Qatar bermula 20 November ini."Ini bukan masa sesuai untuk berkata tentang status Son di piala dunia. Kami tidak berkata ia sesuatu yang mustahil cuma tidak sesuai untuk dibincangkan," jelas pegawai itu lagi.Pemain prolifik Spurs itu telah membantu Korea Selatan pada aksi Piala Dunia 2018 di Rusia.Namun,hanya menduduki tangga ketiga pada peringkat kumpulan.


Polis siasat kes khianat kehilangan poster, sepanduk di Perak

KUALA LUMPUR, 5 November- Polis Diraja Malaysia (PDRM) membuka satu kertas siasatan melibatkan kes kehilangan poster dan sepanduk parti politik di Sungai Siput, Perak, semalam.Pengarah Jabatan Keselamatan Dalam Negeri dan Ketenteraman Awam Datuk Seri Hazani Ghazali berkata kes berkenaan disiasat di bawah Seksyen 427 Kanun Keseksaan kerana khianat.Beliau yang juga Pengarah Operasi PDRM Pilihan Raya Umum ke-15 berkata bagaimanapun tiada tangkapan dibuat berhubung kes berkenaan.“Selain itu, PDRM juga mengeluarkan 15 permit ceramah lapan permit di Negeri Sembilan, tiga di Terengganu, dua di Perlis dan masing-masing satu di Kelantan dan Selangor,” katanya ketika dihubungi hari ini. -BERNAMA

(Pengarah Jabatan Keselamatan Dalam Negeri dan Ketenteraman Awam Datuk Seri Hazani Ghazali)


Kecoh di Tenom, gara-gara borang pencalonan ditolak

(Keadaan sekitar pekarangan Dewan DSP Antanom yang kecoh pagi tadi)

KUALA LUMPUR, 5 November- Polis Diraja Malaysia (PDRM) mengesahkan berlaku insiden kekecohan di Pusat Penamaan Calon Pilihan Raya Umum ke-15 (PRU15) di Dewan DSP Antanom, Tenom di Sabah.Ketua Polis Negara Tan Sri Acryl Sani Abdullah Sani berkata beliau sedang menunggu laporan terperinci daripada Pesuruhjaya Polis Sabah Datuk Idris Abdullah, berhubung perkara berkenaan.“Betul saya sedang tunggu laporan daripada PJP (Pesuruhjaya Polis) Sabah,” katanya kepada Bernama.Terdahulu tular di media sosial sebuah kejadian rusuhan berlaku di Dewan DSP Antanom, Parlimen Tenom.Kejadian difahamkan berlaku ekoran penyokong Parti Kesejahteraan Demokratik Malaysia (KDM) berang apabila borang pencalonan Datuk Peter Anthony dari parti itu, ditolak Pegawai Pengurus Pilihan Raya (RO) yang bertugas.-BERNAMA


PRU15: Mohamad Hasan berdepan empat pencabar di parlimen Rembau

REMBAU, 5 November- Calon Barisan Nasional (BN) Parlimen Rembau, Datuk Seri Mohamad Hasan bertanding buat pertama kali bagi kerusi parlimen bakal menghadapi saingan sengit apabila empat pencabar lain turut mengemukakan pencalonan masing-masing.Mohd Nazree Mohd Yunus mewakili Perikatan Nasional (PN), Jufitri Johar daripada Pakatan Harapan (PH), S.Tinagaran daripada Parti Sosialis Malaysia (PSM) dan Ramly Awaluddin, mewakili Gerakan Tanah Air (GTA-Pejuang). Beliau yang juga Timbalan Presiden UMNO berkata, tujuan PRU-15 diadakan adalah bagi memilih kerajaan yang stabil dan ia dipilih sendiri oleh rakyat.  "Kita tidak mahu mengusik sesiapa yang pentingnya mandat yang diberikan oleh rakyat untuk menubuhkan kerajaan mestilah mantap dan stabil," beliau berkata demikian selepas proses penamaan calon di Rembau.  Beliau berharap agar proses berkempen bagi Pilihan Raya Umum Ke-15 (PRU15) berjalan lancar.  Pada PRU14, Menteri Kesihatan, Khairy Jamaluddin, yang mewakili BN, menang kerusi itu dengan majoriti 4,364 undi.Berdasarkan rekod SPR, terdapat seramai 133,461 pemilih berdaftar di Parlimen Rembau.Parlimen Rembau membabitkan empat Dewan Undangan Negeri (DUN) iaitu Kota, Chembong, Rantau dan Paroi.

(Mohamad Hasan menghantar dokumen pencalonan di PPC Rembau)


PRU15: Penamaan calon ditutup

PUTRAJAYA, 5 November- Proses penamaan calon bagi Pilihan Raya Umum ke-15 (PRU15) di 222 pusat penamaan calon seluruh negara selesai apabila kesemua pusat berkenaan ditutup secara rasminya pada 10.00 pagi.PRU15 membabitkan 222 kerusi Parlimen dan 59 kerusi Dewan Undangan Negeri (DUN) di Perak, Pahang (42) dan Perlis (15) serta turut diadakan serentak ialah Pilihan Raya Kecil (PRK) DUN Bugaya, Sabah.Sebaik sahaja pengisytiharan calon-calon yang bertanding oleh Suruhanjaya Pilihan Raya (SPR) selesai dilakukan, aktiviti kempen PRU15 selama 14 hari bermula secara rasmi hingga 11.59 malam, pada 18 November.Satu sidang media dijangka diadakan pada pukul 12.00 tengah hari ini oleh Pengerusi SPR, Tan Sri Abdul Ghani Salleh bagi merumuskan proses penamaan calon yang dijalankan di seluruh negara.Hari pengundian PRU15 telah ditetapkan oleh SPR pada 19 November ini, manakala pengundian awal pada 15 November.

(Penyokong parti BN di Marang berada 50 meter daripada kawasan penamaan calon)


PRU15: 4,326 borang pencalonan telah dijual

KUALA LUMPUR, 5 November- Gelanggang Pilihan Raya Umum ke-15 (PRU15) dibuka secara rasmi hari ini selepas proses penamaan calon berlangsung selama sejam bermula pukul 9.00 pagi.222 pusat penamaan calon dibuka termasuk melibatkan 59 kerusi Dewan Undangan Negeri (DUN) Perak, 42 kerusi DUN Pahang, dan 15 kerusi DUN Perlis. Turut diadakan serentak penamaan calon bagi Pilihan Raya Kecil (PRK) DUN Bugaya, Sabah.Statistik SPR menunjukkan, setakat semalam 4,326 borang pencalonan telah dijual.3,036 adalah borang penamaan calon kerusi Parlimen manakala 1,290 lagi bagi DUN.Di peringkat Parlimen, Sabah mencatat penjualan borang tertinggi iaitu 716, diikuti Perak (326) dan Selangor (266).Di peringkat DUN pula, jualan borang terbanyak adalah di Perak disusuli Pahang dan Perlis.Seramai 21.17 juta pemilih akan menunaikan tanggungjawab mereka mengundi pada 19 November nanti; manakala pengundian awal pada 15 November.

(Keadaan di sebuah pusat penamaan calon)

Dalam pada itu, semua parti politik dinasihatkan mematuhi peraturan terkini yang ditetapkan oleh pihak berkuasa semasa hadir ke pusat penamaan calon (PPC) di seluruh negara.Setiausaha SPR, Datuk Ikmalrudin Ishak berkata "parti politik terutama pencadang dan penyokong yang berarak, perlu mematuhi peraturan supaya proses penamaan calon berjalan lancar."Antara perkara yang tidak dibenarkan ialah penggunaan semua jenis alat muzik ataupun pembesar suara bagi tujuan dakyah politik.Hanya calon, pencadang calon dan penyokong calon sahaja dibenarkan masuk ke PPC.Orang awam serta penyokong yang mengiringi calon, dilarang menunggu atau berada dalam jarak 50 meter dari sempadan PPC yang telah ditetapkan.


Jualan kraf di Sabah dan Sarawak bantu negara lepasi sasaran RM200 juta - Nancy

KUCHING, 5 November - Jumlah pencapaian nilai jualan kraf bagi Sabah dan Sarawak telah menyumbang kepada prestasi jualan keseluruhan negara yang bernilai RM211 juta tahun ini, sekali gus melepasi sasaran RM200 juta yang ditetapkan Kementerian Pelancongan, Seni dan Budaya (MOTAC).

Menterinya, Datuk Seri Nancy Shukri, berkata nilai jualan kraf di kedua-dua negeri itu setakat 30 Sept lepas telah meningkat 19 peratus berbanding tempoh yang sama pada 2021, dengan Sabah dan Sarawak masing-masingnya mencatatkan nilai jualan kraf RM15.8 juta dan RM14.9 juta.

"Nilai jualan kraf yang dijana bagi kedua-dua negeri ini menunjukkan pencapaian sebanyak RM30.7 juta iaitu peningkatan 19 peratus untuk tempoh yang sama bagi tahun sebelumnya iaitu sebanyak RM25.7 juta," katanya ketika berucap di Malam Gala sempena Festival Kraf Tekstil Borneo (FKTB) 2022, di sini, malam tadi.

Ucapannya dibacakan oleh Ketua Setiausaha MOTAC, Datuk Saraya Arbi.

Menurutnya penganjuran FKTB bersempena ‘Kuching Waterfront Festival’ yang diadakan dari 28 Okt hingga 6 November, dengan penglibatan 120 usahawan kraf dari Sarawak dan Sabah.

Festival itu turut menawarkan pelbagai aktiviti menarik seperti jualan kraf, pameran produk kraf, pameran kempen 'Ini Batik Malaysia', demonstrasi kraf dan interatif kraf. - BERNAMA


40 buah rumah di Yan dilanda banjir kilat

YAN, 5 November - Sebanyak 40 buah rumah di sini dilanda banjir kilat akibat hujan lebat yang turun petang semalam.  Bagaimanapun tiada Pusat Pemindahan Sementara (PPS) dibuka.  Ketua Polis Daerah Yan, Deputi Superintendan Shahnaz Akhtar Haji dalam satu kenyataan berkata bilik gerakan Ibu Pejabat Polis Daerah Yan menerima panggilan daripada orang awam mengenai kejadian banjir kilat berlaku di beberapa kawasan di daerah itu.  Hasil pemantauan yang dilakukan oleh beberapa pegawai dan anggota polis mendapati, 40 buah rumah di enam buah kampung dilanda banjir kilat.

Kampung terlibat ialah Kampung Perigi, Kampung Perupok, Kampung Teroi Bukit, Titi Serong, Batas Ubi dan Titi Hayun.

Tiada penduduk yang dipindahkan dan banjir kembali surut selepas hujan reda pada pukul 7.30 petang.

Namun pasukan penyelamat terus memantau situasi dari semasa ke semasa.  Beliau menasihati penduduk agar memaklumkan kepada pihak berkuasa sekiranya kawasan kediaman mereka dilanda banjir.


1 PPS dibuka di daerah Larut Matang dan Selama kerana banjir kilat

TAIPING, 5 November - Satu Pusat Pemindahan Sementara (PPS) dibuka di daerah Larut Matang dan Selama berikutan banjir kilat yang melanda beberapa kawasan petang semalam. Sekretariat Jawatankuasa Pengurusan Bencana Daerah menerusi satu kenyataan berkata, PPS Masjid Changkat Ibol telah beroperasi dan menempatkan 113 penduduk daripada 31 keluarga.  Kesemua mereka terdiri daripada 37 lelaki, 50 perempuan dan 25 kanak-kanak termasuk seorang bayi.

(Banjir kilat yang melanda beberapa kawasan di Taiping petang semalam)

Sementara itu, Jabatan Bomba dan Penyelamat (JBPM) Negeri memaklumkan, pihaknya menerima maklumat awal berkaitan kejadian banjir kilat pada pukul 5.39 petang.  Antara kawasan terlibat adalah Kampung Cheh, Kampung Senduk Hulu, Kampung Bukit Cempedak dan Kampung Changkat Ibol.  Pemantauan masih dijalankan pihak berkaitan sebelum penduduk dibenarkan pulang ke rumah masing-masing.


Penduduk Kampung Iboi dikejutkan kejadian banjir kilat, sekali lagi

BALING, 5 November - Penduduk di Kampung Iboi sekali lagi dikejutkan dengan kejadian banjir kilat di mana kali ini beberapa buah rumah penduduk dinaiki air kira-kira pukul 7 malam semalam.Ketua Kampung Iboi, Nor Mohamad Che Hussain, berkata dalam tempoh hampir dua bulan selepas banjir kali ketiga yang melanda kawasan tersebut pada 8 September lalu, kini kejadian sama berulang lagi."Hujan lebat mula sekitar jam 4.30 petang, kira-kira pukul 7 malam, air mula masuk ke rumah penduduk kampung dan penduduk yang terjejas mula dipindahkan ke pusat pemindahan sementara (PPS)."PPS dipindahkan ke lokasi lain, sebelum ini di Dewan Terbuka Kampung Padang Empang, tapi ada kejadian haiwan liar menceroboh masuk ke kawasan PPS dan melanggar khemah mangsa," katanya ketika dihubungi Bernama semalam.Menurutnya, lokasi PPS baharu kini lebih selamat kerana ada dinding di kawasan sekeliling bagi mengelakkan kejadian sama berulang.

Sementara itu, Pegawai Angkatan Pertahanan Awam (APM) Daerah Baling, Leftanan Pertahanan Awam (PA), Mohd Faizol Ab Aziz, ketika dihubungi, memaklumkan, seramai 42 mangsa daripada 15 keluarga dipindahkan ke PPS Dewan Surau Ittifaqiyah, Kampung Iboi."PPS terbabit dibuka pada pukul 8.30 malam dan usaha memindahkan mangsa yang terjejas masih dijalankan...jumlah mangsa banjir mungkin bertambah dan proses bancian masih berjalan," katanya.Menurutnya, hujan lebat di sekitar daerah Baling menyebabkan air Sungai Kupang melimpah ke tebing di Kampung Padang Empang dan Kampung Iboi."Sehingga pukul 11.30 malam semalam, hujan masih lebat dan air banjir masih belum surut manakala paras air sungai dalam keadaan berjaga-jaga," katanya.Sebelum ini, media melaporkan kira-kira 130 mangsa daripada 37 keluarga di Mukim Baling dan Kupang, terjejas akibat banjir kilat yang melanda buat kali ketiga pada 8 September lalu selepas tragedi banjir aliran puing yang meragut tiga nyawa termasuk seorang warga emas dan ibu hamil empat bulan, 4 Julai lalu.Kejadian banjir kilat kedua dilaporkan berlaku pada 28 Julai lalu, namun tiada kehilangan nyawa berlaku. - BERNAMA


9 pelajar terperangkap kejadian kepala air berjaya diselamatkan

SETIU, 5 November - Sembilan pelajar Universiti Teknologi MARA (UiTM) Dungun berdepan detik cemas selepas terperangkap dengan kejadian kepala air petang semalam.Kesemua mereka bagaimanapun berjaya diselamatkan menggunakan jaket keselamatan dan tali.Komander operasi, Penolong Penguasa Bomba, Mohd Razli Rapaie dalam satu kenyataan berkata, kejadian berlaku di kawasan seberang sungai Lata Hulu Kerbau, di sini yang menjadi lokasi perkelahan orang ramai.

Kesemua mangsa berusia 22 dan 23 diselamatkan anggota bomba dari balai bomba dan penyelamat Setiu dan Kuala Nerus digerakkan ke tempat kejadian sebaik menerima panggilan pukul 5 petang.  Operasi menyelamat selesai pukul 7 petang.


Budak 6 tahun ditemui lemas di Pantai Puteri

MELAKA, 4 November - Seorang kanak-kanak lelaki berusia 6 tahun ditemukan lemas di Pantai Puteri, Tanjung Kling, Melaka petang tadi.  Penolong Pengarah Bahagian Operasi Kebombaan dan Penyelamat negeri, Penguasa Kanan Bomba II Muhammad Izwan Arief Mat Nor berkata, mayat Amirul Asyraff Fakrul dijumpai jam 6.22 petang oleh pasukan operasi mencari dan menyelamat (SAR).“Mayat mangsa berjaya ditemui pada pukul 6.22 petang dalam keadaan terlentang di atas pasir pada jarak 30 meter dari pesisiran pantai,” katanya ketika ditemui pemberita di lokasi, hari ini.Tambahnya, mayat mangsa telah diserahkan kepada pihak polis bagi tindakan lanjut.Mangsa dikhuatiri lemas selepas hampir tiga jam dilaporkan hilang ketika bermain di pantai tersebut.

(Pasukan operasi mencari dan menyelamat mengangkat mayat  Amirul Asyraff Fakrul yang ditemui lepas petang tadi)

Sementara itu, Ketua Polis Daerah Melaka Tengah, Asisten Komisioner Christopher Patit berkata, murid TADIKA itu dikatakan ke pantai bersama empat rakan dan sepupunya.Ketika di pantai, katanya, mangsa didakwa naik ke atas konkrit pembetung dan beberapa kali terjun ke air sebelum tiba-tiba tenggelam.“Mereka sebenarnya berempat dan bermain bersama-sama selepas selesai menunaikan solat Jumaat di masjid berhampiran.“Dua kanak-kanak bagaimanapun telah pulang ke rumah, namun mangsa serta sepupunya telah ke pantai dan menurut saksi mangsa bertindak terjun dari tembok batu beberapa kali sebelum akhirnya lemas,” katanya.Mayat mangsa telah dihantar ke Unit Forensik Hospital Melaka untuk bedah siasat dan kes diklasifikasikan sebagai mati mengejut.


MBOT sasar tingkatkan penglibatan wanita dalam bidang teknologi dan teknikal

AMPANG, 4 November- Lembaga Teknologis Malaysia (MBOT) menyasarkan peningkatan potensi dan penglibatan wanita dalam bidang teknologi dan teknikal.Ia seiring dengan penubuhan Woman Technologist Chapter WTC pada Jun lalu.Menurut Presidennya, Datuk Ir Ts Dr Siti Hamisah Tapsir, ia bagi memberi galakkan terhadap jumlah teknologis profesional dalam kalangan wanita yang merekodkan peratusan rendah di negara.Menerusi dapatan MBOT menunjukkan bermula tahun 2017 sehingga Oktober tahun ini hanya 3,739 atau 22 peratus penglibatan teknologis profesional dan 128 atau 7 peratus juruteknik bertauliah daripada kalangan wanita ."WTC ini ialah platform bagi meningkatkan bilangan wanita meneruskan karier dalam bidang teknologi ini. Ia disebabkan ramai yang terhenti setelah berumahtangga dan mempunyai keluarga.Setakat ini, kalau kita lihat terdapat 60,000 warga teknologis yang berdaftar dan hanya 15,000 terdiri daripada wanita," kata Dr. Siti Hamisah kepada RTM selepas sesi Hi-tea MBOT di Ampang, Hulu Klang.Inisiatif yang dilaksanakan sejak Jun tahun ini, jelas memberi sokongan kepada kerjaya wanita dalam mencapai potensi diri agar lebih berdaya saing selain menyeimbangkan profesion tersebut terhadap wanita yang bekerjaya.

(Presiden MBOT, Datuk Ir Ts Dr Siti Hamisah Tapsir ditemui media pada satu majlis Hi-tea di Ampang)


MAIWP Dagang luaskan rangkaian MAIWP Mart ke Labuan

BATU CAVES, 4 November- MAIWP Dagang akan memperluaskan rangkaian kedai barangan runcitnya, MAIWP Mart ke Labuan menjelang akhir tahun ini.Pengerusi Majlis Agama Islam Wilayah Persekutuan (MAIWP), Tan Sri Mohd Daud Abu Bakar berkata pembukaan kedai tersebut bertujuan menawarkan barangan keperluan pada harga lebih murah selain memudahkan pihaknya menyalurkan bantuan kepada golongan asnaf di kawasan sekitar.Ketika ini, MAIWP Mart mempunyai dua cawangan di Presint 5 dan Presint 9, Putrajaya."MAIWP bertanggungjawab kepada tiga wilayah iaitu Kuala Lumpur, Putrajaya dan juga Labuan. Labuan merupakan satu destinasi yang agak luar biasa kerana banyak barang mahal sebab memerlukan pengangkutan dari Semenanjung Malaysia.Jadi, kita cuba bawa kepada satu sistem yang lebih murah kepada mereka dengan hubungan strategik dengan rakan-rakan pembekal untuk bawa barang seperti beras, gula, lampin bayi, dan sebagainya," kata Mohd Daud kepada RTM selepas Majlis Perasmian Ibu Pejabat Baharu MAIWP Dagang Sdn Bhd, di sini.

(Pengerusi Majlis Agama Islam Wilayah Persekutuan (MAIWP), Tan Sri Mohd Daud Abu Bakar menjelaskanperkara tersebut kepada media selepas Majlis Perasmian Ibu Pejabat Baharu MAIWP Dagang Sdn Bhd)

Jelasnya, MAIWP Dagang merancang untuk membuka Pusat Penyediaan Makanan di Kuala Lumpur bagi menambahbaik proses pengedaran makanan dengan penjimatan kos.MAIWP Dagang akan turut meneroka peluang perniagaan baharu antaranya dalam bidang perkhidmatan kewangan dan insurans bagi tujuan meningkatkan pendapatan anak syarikat MAIWP berkenaan.


Polis Johor berjaya rampas dadah pelbagai jenis bernilai RM1.68 juta

JOHOR BAHRU, 4 November- Polis Johor berjaya merampas pelbagai jenis dadah berjumlah RM1.68 juta menerusi 17 serbuan operasi khas narkotik dijalankan di sekitar kawasan Johor Bahru, Iskandar Puteri, Seri Alam dan Kota Tinggi.  Operasi bermula pada pukul 3.00 petang pada 28 Oktober sehingga pukul 2.00 pagi semalam berjaya menahan 22 individu berumur 19 hingga 39 tahun termasuk dua wanita warga asing dipercayai sindiket pengedaran dadah.  Ketua Polis Johor, Datuk Kamarul Zaman Mamat menerusi kenyataannya berkata modus operandi suspek dengan menjadikan rumah berpagar dan mempunyai kawalan keselamatan sebagai tempat penyimpanan dadah serta membungkus semula sebelum diedar ke kawasan terlibat.  "Rampasan dadah membabitkan 7.02 kilogram syabu, 5.80 kilogram heroin, 490 gram ketamine, 306 gram serbuk ekstasi, 340 biji pil eramin, 32 biji pil ekstasi dan 65 gram ganja. Turut dirampas wang tunai RM145,458, SGD$4,684 dolar Singapura dan wang tunai AS$30 dolar Amerika selain menyita lapan buah kenderaan pelbagai jenis," kata Kamarul Zaman kepada RTM. Nilai keseluruhan rampasan dan sitaan mencecah lebih RM2 juta. Kes disiasat mengikut Seksyen 39B Akta Dadah Berbahaya 1952.


Warga Jeli manfaatkan PJKM, ringankan beban rakyat berbelanja

JELI, 4 November- Program Jualan Keluarga Malaysia (PJKM) terus dipergiat dalam meringankan beban rakyat serta membantu golongan berpendapatan rendah.Kali ini, PJKM dilaksana di kawasan DUN Bukit Bunga. Adun Bukit Bunga yang mewakili calon Barisan Nasional (BN), Datuk Adhan Kechik berkata program ini juga mampu membantu orang ramai di daerah tersebut mendapatkan barangan asas dengan harga murah dan berpatutan.  "Saya rasa amat bersyukur, penduduk dalam kawasan ini khasnya dan kawasan Jeli dapat menerima menfaat daripada Program Jualan Keluarga Malaysia. Program ini kalau ikut jumlah subsidi yang diperuntukkan oleh kerajaan bagi menjalankan program ini ialah sejumlah RM25,000 satu DUN bagi satu bulan. Setakat hari ini, perkembangannya sangat menggalakkan. Hampir keseluruhan jumlah subsidi yang diperuntukkan itu digunakan oleh rakyat setempat," kata Adhan kepada RTM ketika hadir pada Program Jualan Keluarga Malaysia (PJKM), di sini.

(Adun Bukit Bunga yang mewakili calon Barisan Nasional (BN), Datuk Adhan Kechik)

Antara barang keperluan yang boleh didapati antaranya ayam, ikan, hasil laut, telur ayam, gula, minyak masak, tepung gandum, beras dan sayur-sayuran.


212 individu terima darjah kebesaran dan pingat negeri Perak

IPOH, 4 November - Seramai 212 individu bakal menerima pengurniaan darjah kebesaran dan pingat sempena Hari Keputeraan ke-66 Sultan Perak, Sultan Nazrin Muizzudin Shah.

Antara yang mendahului senarai, Ketua Setiausaha Negara, Tan Sri Mohd Zuki Ali yang dikurniakan Darjah Dato Seri Paduka Cura Si Manja Kini (SPCM), membawa gelaran Datuk Seri.  Sementara itu, Timbalan Ketua Polis Negara, Tan Sri Razarudin Husain dikurniakan Darjah Dato' Seri Panglima Taming Sari (SPTS) yang membawa gelaran Datuk Seri manakala seramai 15 orang dikurniakan Darjah Dato' Paduka Mahkota Perak (DPMP) yang membawa gelaran Datuk.  Sultan Nazrin juga berkenan mengurniakan Darjah Dato' Pahlawan Taming Sari (DPTS) yang membawa gelaran Datuk Pahlawan kepada lima penerima. Menurut Orang Kaya Bendahara Seri Maharaja, Tan Sri Dr Mohd Zahidi Zainuddin berkata jumlah penerima adalah terhad dan hanya penerima memenuhi kriteria diperkenankan untuk dikurniakan darjah kebesaran dan pingat negeri Perak.  "Hanya mereka mereka yang benar-benar layak serta memenuhi kriteria yang ditetapkan sahaja yang telah diperkenankan oleh Duli Yang Maha Mulia Paduka Sultan Perak Darul Ridzuan untuk dikurniakan darjah kebesaran pingat pada tahun ini. Istiadat Penganugerahan Darjah Kebesaran dan Pingat-Pingat negeri Perak akan diadakan pada satu tarikh yang akan diperkenankan oleh Sultan Perak Darul Ridzuan," kata Dr. Mohd Zahidi kepada RTM dalam satu sidang media di Ipoh.

(Orang Kaya Bendahara Seri Maharaja, Tan Sri Dr Mohd Zahidi Zainuddin berkata demikiandalam sidang media di Ipoh)

Sambutan pada tahun ini akan dimulakan dengan majlis kesyukuran iaitu bacaan surah Yassin, tahlil dan doa selamat yang akan diadakan di Masjid Ubudiah, Bukit Chandan, Kuala Kangsar pada waktu Solat Jumaat.


Limpahan air Sungai Jelempok akibatkan 10 buah rumah tenggelam

ARAU, 4 November- Sebanyak 10 buah rumah di sekitar Kampung Jelempok, Arau ditenggelami banjir kilat berikutan limpahan air dari Sungai Jelempok sehingga pukul 2.00 petang tadi.Limpahan air berkenaan berpunca dari aliran air dari Ulu Pauh yang memasuki Sungai Jelempok. Pengarah Angkatan Pertahanan Awam (APM) Negeri, Leftenan Kolonel (PA) Mohd Izaimi Mohd Daud memaklumkan, sehingga kini tiada Pusat Pemindahan Sementara (PPS) yang dibuka walaupun kediaman penduduk telah dimasuki air. Pihaknya telah menggerakkan pegawai dan anggota bagi memantau lokasi terlibat sepanjang Sungai Jelempok bagi memastikan keselamatan penduduk terjamin dan bersiap siaga untuk berpindah sekiranya perlu. Bagi penduduk yang terjejas banjir, Mohd Syukri Saad dan Rogayah Ahmad, kawasan berkenaan sering dinaiki air setiap kali hujan lebat berikutan kediaman terletak di tebing Sungai Jelempok. "Dalam tahun ini, banyak kali juga berlaku tidak silap saya tujuh sehingga lapan kali. Baru-baru ini, pada bulan Oktober berlaku sekali dan hari ini, pada bulan November terjadi lagi," kata Mohd Syukri kepada RTM."Kalau banjir, memang habislah rumah. Barang-barang saya dah siap angkat dan kemas apa yang patut sebab tahu kawasan ini memang selalu naik air," jelas Rogayah kepada media.

(Penduduk mula bimbang dengan situasi banjir yang kerap berlaku di kawasan tersebut)


Inspektor direman lima hari terima suapan RM10,000

BALIK PULAU, 4 November -Seorang pegawai polis berpangkat Inspektor direman Suruhanjaya Pencegahan Rasuah Malaysia (SPRM) selama lima hari bermula hari ini selepas disyaki menerima dan meminta rasuah sebanyak RM10,000.Perintah reman dikeluarkan oleh Majistret, Tuan Mohamad Azlan Basri. Mengikut kertas pertuduhan, tertuduh yang berkhidmat di Jabatan Siasatan Jenayah Narkotik (JSJN), IPD Barat Daya disyaki meminta dan menerima wang rasuah sebanyak RM10,000.00 sebagai balasan untuk dirinya bagi melepaskan dua orang individu yang telah ditangkap atas kesalahan menjual air ketum.

Suspek didakwa melakukan perbuatan itu di Lot parking Jalan Sungai Tiram 2, Bayan Lepas, kira-kira pukul 12.05 tengah malam tadi.

Tertuduh didakwa di bawah Seksyen 17(a)Akta SPRM 2009. Kes dikendalikan pegawai Pendakwa Raya, Fadzilah Ismail manakala tertuduh diwakili peguam Mohd Khairul Fairuz Rahman.


36 daripada 63 jemaah umrah terkandas di Arab Saudi tiba di Malaysia pagi tadi

KUALA LUMPUR, 4 November - Kementerian Luar Negeri sedang berusaha untuk membawa pulang 63 jemaah umrah warganegara Malaysia yang terkandas di Arab Saudi sejak Jun lepas.Wisma Putra memaklumkan kumpulan pertama seramai 36 jemaah umrah tersebut telah tiba di Lapangan Terbang Antarabangsa Kuala Lumpur (KLIA) pada pukul 5.50 pagi tadi, dan 27 jemaah lagi akan dibawa pulang menerusi penerbangan seterusnya.‘’Urusan membawa pulang jemaah umrah yang terkandas ini telah dilaksanakan dengan mematuhi peraturan dan undang-undang yang ditetapkan oleh Kerajaan Arab Saudi.“Ini adalah untuk memelihara hubungan dua hala yang akrab antara Malaysia dengan Arab Saudi, dan keistimewaan yang telah diberikan kepada Malaysia seperti kemudahan visa pelancong yang hanya diberikan kepada 49 negara sahaja,’’ kata Wisma Putra menerusi kenyataan.

Kenyataan turut memaklumkan, kerajaan Malaysia merakamkan penghargaan kepada semua pihak yang terlibat dalam membantu usaha tersebut dan kerajaan kekal komited untuk memastikan keselamatan serta kebajikan warganegara Malaysia di luar negara sentiasa terpelihara melalui bantuan konsular berdasarkan kepada Konvensyen Vienna mengenai Hubungan Konsular 1963.“Warganegara Malaysia adalah dinasihatkan untuk sentiasa mematuhi dan menghormati undang-undang negara tuan rumah bagi mengelakkan sebarang kesulitan ketika berada di luar negara,’’ katanya.Dalam kenyataan sebelum ini, Wisma Putra dan Pejabat Menteri di Jabatan Perdana Menteri (Hal Ehwal Agama) memaklumkan seramai 63 jemaah umrah negara ini yang terdiri daripada 28 dewasa dan 35 kanak-kanak terkandas di Arab Saudi sejak Jun lepas.Kesemua jemaah telah dibawa ke Madinah oleh kumpulan tarekat Naqsyabandiyah Al-Kholidiah untuk mengerjakan ibadah umrah pada Mac lepas, namun mereka hanya berada di Madinah dan tidak dibawa ke Makkah untuk menyempurnakan ibadah umrah.Susulan daripada pelanggaran undang-undang tempatan, ketua kumpulan tarekat berkenaan telah diusir keluar oleh Kerajaan Arab Saudi pada 20 Ogos lepas.-BERNAMA


Kadar jangka pendek kekal stabil susulan operasi BNM

KUALA LUMPUR, 4 November - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan berjumlah RM63.22 bilion dalam sistem konvensional dan RM46.13 bilion dalam dana Islam.

Hari ini, bank pusat itu akan mengendalikan empat tender pasaran wang konvensional, terdiri daripada dua tender RM4 bilion, masing-masing untuk tujuh dan 14 hari serta dua tender RM3 bilion bertempoh 21 dan 31 hari.Selain itu, BNM turut menawarkan tender Qard melibatkan nilai RM2.2 bilion selama tujuh hari, tender RM1.65 bilion untuk jangka masa 14 hari dan tender RM2.35 bilion bagi tempoh 21 hari, serta tender program Murabahah komoditi RM200 juta untuk 31 hari.BNM juga telah mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4 petang, ia akan menjalankan tender semalaman konvensional bernilai sehingga RM48.2 bilion dan tender semalaman Murabahah bernilai RM38.7 bilion.-BERNAMA


ANGKASA rancang buka 200 rangkaian Coop Farmasi menjelang 2025

PETALING JAYA, 4 November - Angkatan Koperasi Kebangsaan Malaysia Bhd (ANGKASA) merancang untuk membuka 200 rangkaian penjagaan diri dan kesihatan, Coop Farmasi menjelang tahun 2025.Presidennya, Datuk Abdul Fattah Abdullah berkata ia bermatlamat untuk menjadikan Angkasa antara saluran yang berjaya menguasai industri farmasi negara.

“Kita hendak libatkan sebanyak mungkin koperasi yang terlibat dalam bidang farmasi...kita akan membantu. Apa yang dibantu oleh Angkasa ialah penjenamaan kita dan dari segi pembekalan ubat-ubatan, kita akan beli secara pukal sebagai strategi mengurangkan harga," katanya selepas majlis memeterai perjanjian dengan Koperasi Pelaburan Kakitangan Bank Muamalat Malaysia Berhad (Koputra), di sini.Tambah Fatah, Coop Farmasi kini dalam peringkat awal mengguna pakai kemudahan sistem digitalisasi kesihatan dimana pesakit boleh mendapatkan khidmat nasihat pakar kesihatan secara dalam talian.


Lapan calon PN Terengganu diumum, enam penyandang Parlimen masing-masing

MARANG, 4 November- Lapan calon Perikatan Nasional (PN) Terengganu diumumkan malam tadi oleh Pengerusi PN Negeri, Datuk Seri Dr. Ahmad Samsuri Mokhtar yang juga Menteri Besar Terengganu. Enam daripadanya merupakan penyandang di Parlimen masing-masing. Lima calon adalah penyandang parti PAS, termasuk Presiden, Tan Sri Abdul Hadi Awang di Parlimen Marang; Timbalan Menteri Sains, Teknologi dan Inovasi, Datuk Ahmad Amzad Mohamed @ Hashim, Parlimen Kuala Terengganu; Shaharizukirnain Abd Kadir, Parlimen Setiu; Wan Mohd Hasan Mohd Ramli,Parlimen Dungun dan Che Alias Hamid, Parlimen Kemaman.

Dua calon baharu mewakili PN ialah Datuk Che Mohd Zulkifly Jusoh di Parlimen Besut dan Dr.Alias Razak di Parlimen Kuala Nerus. Satu-satunya calon Parti Pribumi Bersatu Malaysia (BERSATU) ialah Datuk Rosol Wahid yang merupakan penyandang di Parlimen Hulu Terengganu .Timbalan Menteri Perumahan dan Kerajaan Tempatan, Datuk Seri Ismail Abdul Mutalib juga diumum akan mempertahankan Parlimen Maran sebagai calon PN.


Monsun Timur Laut dijangka berlaku lebih awal bermula Isnin ini

KUALA LUMPUR, 4 November- Malaysia akan mengalami Monsun Timur Laut (MTL) atau musim tengkujuh lebih awal daripada yang dijangka iaitu pada Isnin, 7 November dan berterusan sehingga Mac depan.Jabatan Meteorologi Malaysia (MetMalaysia) dalam kenyataan memaklumkan sepanjang tempoh itu, empat hingga enam episod luruan monsun yang membawa hujan lebat berterusan berpotensi berlaku."Hujan lebat berterusan untuk tempoh beberapa hari boleh mengakibatkan kejadian banjir di kawasan-kawasan berkedudukan rendah dan berhampiran sungai.Sekiranya hujan lebat berterusan berlaku serentak dengan kejadian air pasang besar, risiko kejadian banjir boleh meningkat," menurut kenyataan itu.

Sementara itu, MetMalaysia turut menjangkakan kejadian air pasang besar berlaku pada 6 hingga 11 November dan 22 hingga 27 November.Ia disusuli fenomena pada 7 hingga 12 Disember dan 22 hingga 26 Disember serta 6 hingga 10 Januari 2023 dan 21 hingga 25 Januari 2023.Semasa MTL, tiupan angin timur laut secara berterusan dan kencang juga boleh menyebabkan laut bergelora serta ombak besar di perairan Laut China Selatan.Sehubungan itu, orang ramai dinasihati bersiap sedia serta sentiasa peka dengan maklumat, nasihat dan amaran cuaca yang dikeluarkan oleh MetMalaysia.


Dua kampung di Ulu Pauh dilanda banjir kilat

PAUH, 4 November- Hujan lebat sejak pukul 5.00 petang semalam mengakibatkan dua buah kampung di Ulu Pauh dilanda banjir kilat.Pengarah Angkatan Pertahanan Awam (APM) Negeri, Leftenan Kolonel (PA) Mohd Izaimi Mohd Daud berkata, dua kampung tebabit ialah Kampung Lalang dan Kampung Felcra."Setakat pukul 1.00 pagi, paras air masih statik.Limpahan air telah memasuki kediaman penduduk apabila hujan lebat petang semalam," katanya.

(Anggota APM memeriksa kediaman penduduk yang dinaiki air)

Bagaimanapun, sehingga kini tiada Pusat Permindahan Sementara (PPS) yang dibuka.Jelas beliau, sebahagian penduduk terjejas telah berpindah ke rumah saudara mara.APM Perlis kini sedang memantau kawasan tumpuan banjir serta sungai-sungai utama berikutan hujan yang masih berlaku di seluruh negeri itu.


Lima kampung di Sik dan Pendang dilanda banjir kilat

SIK, 4 November- Hujan lebat sejak pukul 4.00 petang semalam menyebabkan lima buah kampung di Sik dan Pendang di Kedah dilanda banjir kilat.Ketua Bahagian Sekretariat Jawatankuasa Pengurusan Bencana, Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain berkata, banjir di dua daerah tersebut menjejaskan 13 buah rumah penduduk.Bagaimanapun tiada Pusat Pemindahan Sementara (PPS) dibuka.

Jelas beliau, kawasan terjejas di Sik ialah Kampung Lentang, Kampung Surau dan Kampung Telaga Batu.

(Anggota APM memeriksa kediaman yang dinaiki air)

Manakala di Pendang hujan melebihi dua jam menyebabkan air melimpah ke jalan utama dan menjejaskan empat buah kediaman penduduk.Tiga penduduk terjejas yang dilaporkan terperangkap di Kampung Tong Prok di Mukim Padang Kerbau berjaya dikeluarkan dan dipindahkan ke rumah saudara terdekat.Banjir turut dilaporkan berlaku di Kampung CinaBagaimanapun, banjir dilaporkan surut pada pukul 10.00 malam.


Datuk Seri Shahidan pertahan kerusi Parlimen Arau sebagai calon PN

MARANG, 3 November- Penyandang kerusi Parlimen Arau, Datuk Seri Shahidan Kassim sah bertanding menggunakan tiket Perikatan Nasional (PN) dalam Pilihan Raya Umum ke-15 (PRU15).Nama beliau diumumkan secara mengejut oleh Timbalan Pengerusi PN, Tan Sri Abdul Hadi Awang dalam majlis memperkenal calon PN di Rusila, Marang, Terengganu.Datuk Seri Shahidan yang sudah lebih 30 tahun berkecimpung dalam politik menguasai Parlimen Arau pada Pilihan Raya Umum tahun 1986, 1990, 2013 dan 2018.

(Datuk Seri Shahidan Kassim berucap selepas diumumkan akan bertanding di Parlimen Arau atas tiket PN / Foto BERNAMA)

Beliau juga pernah memegang jawatan sebagai Menteri Besar dari tahun 1995 hingga 2008.Terdahulu, nama Datuk Seri Shahidan yang juga Menteri Wilayah Persekutuan digugurkan BN di Parlimen Arau dan digantikan dengan Datuk Rozabil Abd. Rahman.


UMP catat 96% kebolehpasaran graduan dalam alam pekerjaan

KUANTAN, 3 November- Universiti Malaysia Pahang (UMP) berjaya melepasi 96 peratus kebolehpasaran graduan yang mendapat pekerjaan.  Naib Canselornya, Profesor Datuk Dr Yuserrie Zainuddin berkata peratusan tersebut merupakan yang ketiga tertinggi di Malaysia.  Menurutnya, bagi melahirkan graduan berdaya saing, pelbagai inisiatif dilaksanakan termasuk menjalin kerjasama dengan pihak industri. “Sejak majlis yang pertama pada tahun 2006, UMP telah melahirkan seramai 38,408 graduan termasuk 898 alumni luar negara dalam pelbagai lapangan pengajian sama ada peringkat prasiswazah mahupun pasca siswazah. Kebolehpasaran graduan UMP berjaya melepasi 96 peratus iaitu ketiga tertinggi di Malaysia mendapat pekerjaan untuk tahun ini," kata Dr Yuserrie dalam sidang media memperkenalkan penerima anugerah sempena Majlis Konvensyen ke-17 Universiti Malaysia Pahang yang bakal berlangsung pada 5 hingga 8 November ini, di UMP Kampus Gambang yang kini dikenali sebagai UMP Paya Besar.  Majlis konvokesyen itu nanti akan menyaksikan seramai 4,535 penuntut menamatkan pengajian doktor falsafah, sarjana, sarjana muda dan diploma serta graduan pembelajaran sepanjang hayat.  Daripada jumlah tersebut, 90 orang adalah graduan Antarabangsa yang terdiri daripada 17 buah negara.  Sementara itu, dua graduan, Nurkhairiyah Hibatullah Md Rosley dan Willian Mah Wey Lian yang mengikuti program Dual Ijazah Sarjana Muda Kejuruteraan Mekatronik dengan Kepujian dan Ijazah Sarjana Muda Kejuruteraan Kimia dengan Kepujian bakal menjadi antara penerima Anugerah Pelajaran Diraja pada majlis tersebut.  Lebih membanggakan apabila kedua-dua penerima telah berjaya mendapatkan pekerjaan.

(Naib Canselor UMP, Profesor Datuk Dr Yuserrie Zainuddin)


Harga produk jualan PERNAMA diturunkan - MENHAN

KOTA KINABALU, 3 November- Harga produk jualan di 93 kedai Perwira Niaga Malaysia (PERNAMA) di seluruh negara diturunkan.Menteri Kanan Pertahanan, Datuk Seri Hishammuddin Tun Hussein berkata inisiatif tersebut dilaksanakan sebagai program jualan 'akhir tahun' berlangsung sehingga 31 Disember depan."Kalau harga barang di PERNAMA sama sahaja dengan kedai runcit diluar sana, maka tidak ada kelebihan. Kita ada kaedah PERNAMA yang kita gunakan di kem-kem dan pangkalan kita.Saya telah memberi tempoh masa untuk mereka cuba usahakan iaitu sebulan dan hari ini saya bangga dan gembira kerana tidak sampai sebulan pun mereka dapat menunaikan janji mereka kpd Kementerian Pertahanan (MENHAN)," kata Hishammuddin kepada RTM dalam Lawatan Kerja ke Pangkalan Tentera Laut Diraja Malaysia (TLDM) Teluk Sepanggar, di sini.Usaha dibuat bagi meringankan beban anggota tentera khususnya melibatkan perbelanjaan barangan keperluan harian dan persekolahan anak-anak.

(Menteri Kanan Pertahanan, Datuk Seri Hishammuddin menjelaskan perkara tersebut dalamsatu sidang media hari ini, di Kota Kinabalu)


1,085 PPK terima pelantikan tetap menjelang Januari 2023

KUALA LUMPUR, 3 November- 1,085 Pembantu Perawatan Kesihatan (PPK) bakal menerima pelantikan jawatan tetap menjelang Januari 2023. Keperluan itu bagi mengisi sebahagian daripada 2,456 kekosongan jawatan itu di seluruh negara ketika ini.Menteri Kesihatan, Khairy Jamaluddin berkata pelantikan jawatan itu turut merangkumi PPK Malaysia Short-Term Employment Programme (MySTEP) bertaraf kontrak yang akan diberi peluang untuk diserap sebagai PPK tetap. MySTEP merupakan inisiatif kerajaan bernilai RM700 juta yang membuka 50,000 peluang pekerjaan jangka pendek (kontrak) di pelbagai kementerian, agensi kerajaan dan syarikat berkaitan kerajaan (GLC).Untuk kemasukan masa terdekat, 100 calon PPK akan menerima tawaran pelantikan jawatan pada 5 Disember ini. Pelantikan jawatan berkenaan sedikit sebanyak dapat meringankan beban doktor dan jururawat yang berdepan dengan pelbagai tugasan.


Kadar baharu RMT dinaikkan Ahad ini

KUALA LUMPUR, 3 November- Kadar baharu Rancangan Makanan Tambahan (RMT) akan dinaikkan berkuat kuasa Ahad ini.Bagi kawasan Semenanjung, dinaikkan daripada RM2.50 kepada RM3.50 dan RM3.00 kepada RM4.00, bagi Sabah, Sarawak serta Wilayah Persekutuan Labuan. Kenyataan Menteri Kanan Pendidikan, Datuk Dr Radzi Jidin menerusi laman Facebook rasmi, memaklumkan, pelaksanaan kadar baharu itu bakal memanfaatkan 791,477 murid penerima RMT di seluruh negara.Pelaksanaan kadar baharu itu juga, memberi kelegaan kepada pengusaha kantin sekolah yang menyediakan RMT.KPM komited melakukan yang terbaik untuk kelestarian pendidikan anak-anak generasi pewaris negara.

(Menteri Kanan Pendidikan, Datuk Dr. Radzi Jidin/Fail BERNAMA)


MAFI bela petani terjejas banjir tahun ini

KUALA LUMPUR, 3 November- Kementerian Pertanian dan Industri Makanan (MAFI) sedia bantuan kepada petani yang terkesan akibat banjir tahun ini, menerusi tabung bencana kementerian itu.Ketua Pengarah Jabatan Pertanian, Datuk Zahimi Hassan memaklumkan peruntukan ini melalui Tabung Bencana Tanaman Padi (TBTP) dan Pembangunan Semula Projek Agromakanan (PPSPA)."Terdapat dua kategori, pertama adalah khusus untuk tanaman padi iaitu dikenali sebagai Tabung Bencana Tanaman Padi (TBTP) dimana ia diberikan kepada pengusaha-pengusaha padi mengikut dua pecahan.Pertama, sekiranya padi yang ditanam itu berumur kurang daripada 71 hari, jadi bantuannya adalah sebanyak RM876.00 sehektar dan bagi kawasan padi yang berumur lebih daripada 71 hari dan sebelum dituai, bantuannya adalah bernilai RM1,800 per hektar," kata Zahimi kepada pemberita RTM selepas menjadi tetamu di Selamat Pagi Malaysia, hari ini.Bagi Pembangunan Semula Projek Agromakanan (PPSPA) yang tidak melibatkan tanaman industri pula, beliau memaklumkan bantuan peruntukan melibatkan hingga 50 peratus daripada nilai kerosakan yang dialami berdasarkan laporan pasukan teknikal Jabatan Pertanian."Sekiranya kawasan mula dinaiki air atau tanaman sudah mula terjejas akibat banjir, petani hendaklah memaklumkan kepada pegawai kami atau boleh terus ke pejabat daerah untuk melaporkan jenis tanaman serta keluasan tanaman sebagai laporan awal kami dalam penyediaan peruntukan," tambahnya.Jelasnya, bagi persediaan menghadapi musim tengkujuh yang dijangka melanda negara hujung tahun ini, pihaknya sentiasa bekerjasama dengan agensi terlibat bagi memaklumkan maklumat terkini selain menasihati serta membantu para petani bersiap sedia untuk sebarang kemungkinan.

(Ketua Pengarah Jabatan Pertanian, Datuk Zahimi Hassan)


KeTSA mengalukan inisiatif calonkan landskap Kinabatangan sebagai tapak Rizab Biosfera

PUTRAJAYA, 3 November - Kementerian Tenaga dan Sumber Asli (KeTSA) mengalu-alukan inisiatif kerajaan negeri Sabah mencalonkan Landskap Kinabatangan sebagai tapak Rizab Biosfera, kata Menterinya Datuk Seri Takiyuddin Hassan. Dalam perutusannya sempena sambutan Hari Rizab Biosfera Antarabangsa hari ini, beliau berkata inisiatif itu diharapkan dapat dicontohi kerajaan-kerajaan negeri untuk mencalonkan kawasan lain yang dilihat berpotensi.Rizab Biosfera adalah tapak yang ditubuhkan oleh sesebuah negara dan diiktiraf oleh Pertubuhan Pendidikan, Saintifik dan Kebudayaan Pertubuhan Bangsa-bangsa Bersatu (UNESCO) di bawah Program Man and the Biosphere (MAB) bagi memperbaiki hubungan antara manusia dan alam sekitar dengan memberi penekanan kepada keperluan pembangunan mampan.Penyertaan Malaysia dalam program MAB bermula pada 26 Mei 2009 melalui pengiktirafan Tasik Chini, Pahang sebagai tapak Rizab Biosfera pertama di Malaysia diikuti dengan Banjaran Crocker, Sabah pada 12 Jun 2014 dan Bukit Bendera, Pulau Pinang pada 15 September 2021.

Sehingga kini, terdapat 738 tapak Rizab Biosfera dalam jaringan rizab biosfera dunia (WNBR) melibatkan 134 negara.“Sempena Hari Rizab Biosfera Antarabangsa pada hari ini, saya menyeru semua pihak menggembleng tenaga dan bekerjasama dalam memulihara dan memelihara rizab biosfera demi generasi kita pada masa hadapan,” kata Takiyuddin.Sementara itu katanya KeTSA yang merupakan pusat nasional program MAB dengan kerjasama Perbadanan Bukit Bendera Pulau Pinang (PBBPP), akan menganjurkan Bengkel Pembelajaran Kolaboratif Rizab Biosfera @ Bukit Bendera pada 9 dan 10 Nov ini sempena Hari Rizab Biosfera Peringkat Antarabangsa dan Nasional.“Bengkel yang melibatkan semua tapak Rizab Biosfera di Malaysia ini diharapkan dapat meningkatkan kesedaran awam mengenai tapak Rizab Biosfera serta mengukuhkan jaringan kerjasama kebangsaan antara tapak-tapak Rizab Biosfera,” katanya. - BERNAMA


SPRM kesan Low Kia Seng bantu siasatan kes

PUTRAJAYA, 3 November - Suruhanjaya Pencegahan Rasuah Malaysia (SPRM) Melaka sedang mengesan seorang lelaki bagi membantu siasatan kes agensi berkenaan.SPRM menerusi kenyataan memaklumkan, individu dikenali Low Kia Seng, 56, mempunyai alamat terakhir di No. 187, Jalan Dato Sulaiman, Taman Abad, 80400 Johor Bahru, Johor.Sehubungan itu, orang ramai yang mengenali atau mempunyai maklumat mengenai lelaki tersebut diminta menghubungi pegawai penyiasat Azril Ibrahim di talian 017-881 6717 atau e-mel kepada This email address is being protected from spambots. You need JavaScript enabled to view it..


Penjualan telur dihadkan

HULU TERENGGANU, 3 November - Penjualan telur ketika ini terpaksa dihadkan kepada pengguna berikutan kekurangan bekalan di pasaran sejak kebelakangan ini, namun masih mencukupi.Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, Pasukan Khas Jihad Tangani Inflasi dan Kementerian Pertanian dan Industri Makanan (MAFI) juga diminta segera mencari penyelesaian bagi memulihkan situasi tersebut. Hasil pemantauan mendapati ketika ini jualan telur di pasaran terpaksa dihadkan untuk setiap pembelian dan keadaan itu telah menyukarkan peniaga makanan.

"Telur yang tidak bersubsidi ada, omega banyak dalam pasaran, dan telur tersebut tidak untuk dibuat kuih..bagaimanapun kita berharap perkara ini dapat diselesaikan.

"Ia bukan hanya pengguna yang terjejas malah peniaga makanan amat terkesan berikutan kekurangan bekalan telur selain sukar diperoleh," kata Rosol selepa menyempurnakan Program Advokasi Kepenggunaan dan Jualan Keluarga Malaysia Hulu Terengganu.

Menerusi program itu tahap kesedaran pengguna terutama di Terengganu didapati semakin baik. Ini terbukti apabila Terengganu dalam satu Kajian Indeks Pemerkasaan Pengguna Malaysia berada pada tahap tertinggi iaitu 68.80 peratus mengatasi Indeks Nasional iaitu 63.1 peratus.  Manakala Hulu Terengganu berada pada tahap 73.0 peratus.


Banjir di Pahang catatkan peningkatan penduduk terjejas

RAUB, 3 November- Jumlah penduduk terjejas banjir di daerah Raub dan Lipis, Pahang terus menunjukkan peningkatan dengan 161 penduduk daripada 46 keluarga dipindahkan, setakat pukul 4.00 petang tadi.  Bilangan itu bertambah berbanding 157 orang, setakat pukul 12.00 tengah hari tadi.  Menurut Portal InfoBencana Jabatan Kebajikan Masyarakat (JKM), kesemua mereka yang terjejas kini ditempatkan di enam Pusat Pemindahan Sementara (PPS) yang dibuka di dua daerah terbabit.  Di Raub, lima PPS dibuka melibatkan 142 penduduk daripada 38 keluarga terjejas.  Penduduk paling ramai dipindahkan ke PPS Sekolah Kebangsaan (SK) Ulu Atok iaitu 51 orang, diikuti Balai Raya Kampung Chenua (38 orang), Balai Raya Kampung Jenud (27 orang), Balai Raya UMNO Kampung Talam (19 orang) dan SK Tersang (7 orang).  Sementara itu, di daerah Lipis, PPS SK Lubuk Kulit masih menempatkan 19 penduduk daripada lapan keluarga terjejas.  Banjir dilaporkan berlaku ekoran hujan lebat berterusan sejak malam semalam yang menyebabkan limpahan air sungai di kawasan berkenaan.

(Anggota APM menyantuni penduduk terjejas banjir di Pahang)


Institut Kraf Negara lahir 2,810 graduan pada 2001-2021

RAWANG, 3 November- Seramai 2,810 graduan berjaya dilahirkan Institut Kraf Negara (IKN) sejak tahun 2001 hingga 2021.Data Pengesanan Graduan IKN turut menunjukkan 83 peratus atau 2,323 orang graduan berjaya menembusi pasaran pekerjaan dalam pelbagai bidang.Jumlah tersebut merangkumi 1,161 orang atau 41 peratus terlibat secara langsung dalam industri kraf dan 983 orang atau 35 peratus bekerja dalam pelbagai sektor awam dan swasta. Ketua Setiausaha Kementerian Pelancongan, Seni dan Budaya (MOTAC), Datuk Saraya Arbi berkata graduan IKN tidak sekadar memartabatkan warisan pembangunan industri kraf, malah telah berjaya membawa nama negara ke peringkat antarabangsa."Tapi kalau kita teliti dan lihat berbanding dengan Institusi Pengajian Tinggi Awam yang lain, saya rasa IKN ini lagi tinggi peratusan dia."Kalau yang lain itu tak silap saya antara 75 sehingga 80 peratus, kalau kita tengok IKN ini hampir setiap tahun 80 ke atas, bagi saya apa yang penting di sini adalah kemahiran itu sendiri."Jadi ini merupakan satu bidang kemahiran yang saya rasa sesuai untuk diterokai oleh pelajar dan belia yang muda," katanya.

Beliau ditemui media pada Majlis Istiadat Konvokesyen IKN ke-20 tahun 2022 di IKN, di sini hari ini.Saraya turut yakin IKN akan terus menyediakan peluang dan pilihan kepada masyarakat dalam memastikan kelestarian pembangunan industri kraf negara. Seramai 93 orang graduan menerima sijil dan diploma pada majlis tersebut.


Projek Eko-pelancongan Paya Lebar, lebih 50,000 penduduk sekitarnya terima manfaat

MASJID TANAH, 3 November - Lebih 50,000 penduduk Kampung Paya Lebar serta kawasan sekitar bakal menerima limpahan ekonomi menerusi Projek Eko-pelancongan Paya Lebar, di sini yang dijangka siap pada tahun 2024. Ketua Menteri Melaka, Datuk Seri Sulaiman Md Ali berkata projek yang menelan kos RM2.063 juta melalui Kementerian Pelancongan, Seni dan Budaya (MOTAC) itu, memainkan peranan penting dalam agenda pembangunan ekonomi negara khususnya Melaka.Katanya, kawasan paya lebar berkenaan telah dikenal pasti sebagai salah satu produk eko-pelancongan yang berpotensi dan mempunyai keunikan untuk diketengahkan sebagai destinasi pelancongan baharu Melaka. Sulaiman berpuas hati dengan perjalanan projek berkenaan yang mengikut speksifiksi ditetapkan Majlis Perbandaran Alor Gajah (MPAG) sebagai agensi pelaksana.

(Sulaiman bercakap kepada pemberita selepas mengadakan lawatan pemantauan projek negeridan program komuniti perikanandi Dewan Undangan Negeri (DUN) Ayer Limau di Paya Lebar)

"Suka juga saya maklumkan apabila ia siap nanti, kita akan mohon secara berperingkat bagi menambah baik lagi dengan infra peringkat awalnya telah kita buat, kerana saya mahukan satu lagiproduk pelancongan khasnya tidak menjadi tumpuan kepada Melaka Tengah sahaja . Ia juga harus dilihat ekonomi ini memberi pulangan kepada rakyat kepada daerah lain terutama di Jasin dan Alor Gajah," katanya. Dalam pada itu katanya, sebanyak 318 projek bernilai RM23.1 juta berjaya disiapkan di parlimen Masjid Tanah yang dilaksanakan oleh jabatan dan agensi kerajaan negeri serta persekutuan tahun lalu. Manakala sepanjang tahun ini katanya, sebanyak 183 projek telah dilaksana di sekitar Parlimen Masjid Tanah.


Keputusan representasi dikemukakan Yasin Sulaiman pada 15 Disember

PETALING JAYA, 3 November - Mahkamah Sesyen di sini hari ini menetapkan 15 Disember untuk mengetahui keputusan representasi dikemukakan penyanyi nasyid dan komposer, Muhammad Yasin Sulaiman bagi mengkaji tiga pertuduhan kes dadah yang dihadapinya.Hakim Jamaludin Mat menetapkan tarikh itu selepas Timbalan Pendakwa Raya Mohd Asnawi Abu Hanipah memaklumkan kepada mahkamah bahawa representasi masih dalam pertimbangan pihak pendakwaan.Peguam Ariff Azami Hussein yang mewakili Muhammad Yasin berkata pihaknya sedia maklum bahawa representasi itu perlu dirujuk kepada Jabatan Peguam Negara dan pendakwaan memerlukan masa, namun tempoh masa sebulan mencukupi untuk membuat keputusan berhubung representasi itu yang difailkan pada 26 September lepas.Penyanyi lagu Mimpi Laila itu didakwa memberikan dirinya dadah jenis '11-nor-delta-9 tetrahydrocannabinol-9- carboxylic acid' di Pejabat Narkotik Ibu Pejabat Daerah (IPD) Petaling Jaya, pada 11.05 malam, 24 Mac lepas.Dia dituduh mengikut Seksyen 15(1)(a) Akta Dadah Berbahaya (ADB) 1952 dan boleh dihukum di bawah Seksyen 15 (1) akta yang sama, yang membawa hukuman denda tidak lebih RM5,000 atau penjara maksimum dua tahun, jika sabit kesalahan.Muhammad Yasin juga didakwa memiliki dadah jenis kanabis seberat 193.7 gram dan menanam 17 pokok dalam pasu plastik berisi tanah dan daripadanya kanabis boleh diperoleh sama ada secara terus atau tidak langsung di kediamannya di Persiaran Surian Damansara Indah Resort Home, PJU 3, Kota Damansara di sini, pada 5.30 petang, tarikh yang sama.Pertuduhan memiliki dadah adalah mengikut Seksyen 6 Akta ADB dan boleh dihukum di bawah Seksyen 39A(2) akta sama yang membawa hukuman penjara seumur hidup atau tidak kurang lima tahun dan boleh dikenakan hukuman sebat tidak kurang 10 sebatan, jika sabit kesalahan.Bagi pertuduhan menanam pokok kanabis, pendakwaan dikemukakan mengikut Seksyen 6B (1) (a) ADB dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.

(Yasin ditemui pemberita di luar mahkamah berkata beliau berharappihak pendakwaan dapat mempertimbangkan representasi itu sebaiknya)

“Representasi itu panjang sedikit dalam 47 muka surat yang mengandungi dokumen kesihatan dan keperluan rawatan saya. Oleh itu, saya sangat optimis dengan kebijaksanaan dan belas kasihan pihak pendakwaan,” katanya.

Sementara itu, Ariff Azami berkata Muhammad Yasin ditempatkan di penjara (sel) berasingan kerana keadaan kesihatannya namun menafikan penyanyi itu mendapat keistimewaan.“Semalam saya telah melawat Muhammad Yasin dan keadaannya ceria dan bersemangat cuma kurang selera makan. Layanan pihak penjara dan polis terhadapnya sangat baik,” katanya. - BERNAMA


Amal SOP COVID-19 sepanjang PRU15

(Ketua Jabatan Perubatan dan Pakar Penyakit Berjangkit, Hospital Sungai Buloh, Datuk Dr Suresh Kumar)

KUALA LUMPUR, 3 November- Amalkan Prosedur Operasi Standard (SOP) COVID-19 sepanjang tempoh Pilihan Raya Umum Ke-15 (PRU15), bagi mencegah jangkitan subvarian baharu Omicron, XBB.Peringatan itu dikeluarkan Ketua Jabatan Perubatan dan Pakar Penyakit Berjangkit, Hospital Sungai Buloh, Datuk Dr Suresh Kumar. Beliau berkata meskipun tiada bukti subvarian tersebut boleh menyebabkan sakit yang serius, ia boleh menjangkiti semua individu termasuk golongan telah menerima vaksin."Kumpulan berisiko untuk mendapat sakit lebih serius sama seperti dulu. Warga emas, individu dengan penyakit kronik macam kencing manis, darah tinggi, athma, individu yang obes, individu yang mempunyai daya ketahanan badan yang rendah seperti pesakit kanser, yang menjalani rawatan kemoterapi, HIV dan lain-lain. "Orang berisiko tinggi kena berjaga-jaga. Semua orang memang risiko untuk dapat jangkitan memang lagi tinggi berbanding yang dulu. Jadi, kita kena amalkan semula SOP yang kita kena amal dulu iaitu pakai pelitup muka terutamanya di tempat yang sesak dan tempat yang sempit dan bertutup. "Satu lagi kena amalkan penjarakan fizikal dan juga kena meningkatkan 'ventilation' atau pengudaraan...ini tiga perkara yang memang semua orang kena buat," katanya dalam rancangan terbitan RTM.

(Menurut Datuk Dr Suresh Kumar pengambilan vaksin terbukti dapat mengurangkan risiko jangkitan COVID-19 yang teruk dan boleh membawa maut)

Dalam pada itu, katanya pengambilan vaksin terbukti dapat mengurangkan risiko jangkitan COVID-19 yang teruk dan boleh membawa maut.Terutama dalam melawan subvarian XBB.Ini mengambilkira data kajian tahap keberkesanan vaksin di Singapura yang merupakan antara negara terawal diancam subvarian tersebut."Data dari Singapura menunjukkan bahawa vaksinasi masih memberikan perlindungan yang baik terhadap penyakit COVID-19 yang serius. "Jadi, vaksin masih lagi berkesan...vaksin yang kita ada sekarang...kebanyakan vaksin yang kita sedia ada sekarang ialah MRNA vaksin Pfizer."Vaksin melindungi kita daripada mendapat simptom yang teruk serta kematian. Jadi walaupun kita mendapat COVID-19, sakit tidaklah begitu serius," jelasnya.


Pengusaha dinasihat henti anjur aktiviti rekreasi, sukan lasak pada musim tengkujuh

ALOR SETAR, 3 November- Pengusaha aktiviti rekreasi dan sukan lasak dinasihat menghentikan penganjuran aktiviti tersebut di kawasan yang dikenal pasti berisiko berlaku sebarang bencana, berikutan Monsun Timur Laut (MTL).  Pengarah Jabatan Bomba dan Penyelamat Malaysia Kedah, Penolong Kanan Pesuruhjaya Bomba Sayani Saidon memberitahu masih terdapat pengusaha yang tidak peka sehingga berlaku beberapa kejadian termasuk pendaki terperangkap berikutan hujan lebat.Beliau turut memaklumkan, ketika ini Jabatan Perhutanan Kedah menutup sementara semua Taman Eko-Rimba, Hutan Taman Negeri dan kawasan pendakian dalam Hutan Simpanan Kekal sepanjang musim tengkujuh.

(Pengarah Jabatan Bomba dan Penyelamat Malaysia Kedah, Penolong Kanan Pesuruhjaya Bomba Sayani Saidon)

Sayani berkata demikian ketika berucap pada Perhimpunan Bulanan dan Penyampaian Anugerah Penghargaan kepada warga JBPM Kedah. Balai Bomba dan Penyelamat Alor Setar menerima sijil penghargaan bagi penyertaan Kumpulan Inovatif dan Kreatif terbaik. Sijil penghargaan turut disampaikan kepada pasukan JBPM Kedah yang meraih kejayaan dalam Kawad Kecekapan, Naib Johan Brave Women dalam pertandingan Cadet Challenge peringkat Kebangsaan.Turut menerima sijil penghargaan, acara Inovasi Pasukan Kadet Bomba Sekolah Menengah Kebangsaan Bakai Baling dan pasukan bomba sukarela.


Kane intai peluang jadi penjaring gol terhebat England

(Legenda Tottenham Hotspur itu hanya kurang tujuh gol untuk menyamai rekod kelab milik Jimmy Greaves (266 gol)

LONDON, 3 November- Sejarah menanti Harry Kane di Qatar dengan kapten England itu hanya tinggal dua gol untuk menyamai rekod jaringan terbanyak Wayne Rooney 53 gol untuk skuad Three Lions.Kane yang bakal menginjak usia 30 tahun bagaimanapun perlu menjulang Piala Dunia di Stadium Lusail pada 18 Disember, jika tidak mahu terus kemarau trofi utama.Legenda Tottenham Hotspur itu hanya kurang tujuh gol untuk menyamai rekod kelab milik Jimmy Greaves (266 gol).Setakat ini dia sekadar hampir memenangi kejohanan terbesar di peringkat kelab dan negara.Kane menjaringkan gol dalam penentuan sepakan penalti ketika England tewas di hadapan penonton sendiri dalam perlawanan akhir Euro 2020 menentang Itali 16 bulan lalu.Dia juga berada di pihak yang tewas apabila Tottenham mara ke perlawanan akhir Liga Juara Eropah buat kali pertama dalam sejarah pada 2019, namun tewas 0-2 kepada Liverpool di Madrid.Berkongsi rekod penjaring terbanyak England dalam kejohanan utama dengan Gary Lineker (10 gol), Kane juga memenangi Kasut Emas Piala Dunia dan tiga Kasut Emas Liga Perdana Inggeris."Saya sudah hampir, saya cuba untuk tidak terlalu memikirkannya tetapi dengan Piala Dunia yang akan datang ia akan menjadi tempat yang menakjubkan untuk pergi dan mencapainya," kata Kane mengenai prospek menjadi penjaring terbanyak England di Qatar."Saya pasti apabila ia berlaku, saya akan bersedia untuk melakukannya dan jika saya dapat merealisasikannya pada musim sejuk ini ia akan menjadi sangat menggembirakan," tambahnya. -AFP

(Harry Kane meraikan kejayaan selepas menjaringkan gol ketiga pasukan itu daripada sepakan penalti semasa perlawanan bola sepak kumpulan A3 UEFA Nations League antara England dan Jerman/AFP)


Banjir kilat, 83 penduduk di Raub dan Lipis ditempatkan di tiga PPS

RAUB, 3 November- Tiga Pusat Pemindahan Sementara (PPS) dibuka di Raub dan Lipis, Pahang bagi menempatkan 83 penduduk terjejas susulan banjir kilat, awal pagi tadi. Menurut kenyataan dikeluarkan Angkatan Pertahanan Awam (APM) Pahang, 64 penduduk daripada 14 keluarga ditempatkan di dua PPS di Raub.Daripada jumlah itu, 45 penduduk ditempatkan di PPS Sekolah Kebangsaan Ulu Atok manakala selebihnya di PPS Balai raya Batu Talam.Sementara itu di Lipis, 19 penduduk daripada 8 keluarga berlindung di PPS Sekolah Kebangsaan Lubuk Kulit.


Elak pemasangan bahan kempen PRU15 di premis atau pepasangan elektrik TNB

KUALA LUMPUR, 3 November- Tenaga Nasional Berhad (TNB) mengingatkan parti-parti politik agar tidak memasang bahan kempen di premis dan pepasangan elektrik milik syarikat itu sepanjang tempoh kempen Pilihan Raya Umum ke-15 (PRU15). Kenyataan Ketua Pegawai Rangkaian Pembahagian TNB Wan Nazmy Wan Mahmood menyebut "perbuatan itu boleh mengundang bahaya dan mengakibatkan renjatan elektrik serta mengancam nyawa." Selain itu, ia boleh menyebabkan gangguan bekalan elektrik jika percikan arka berlaku sehingga merosakkan harta benda bahkan boleh mengancam nyawa.Pemasangan bahan-bahan kempen itu juga boleh menghalang warga kerja TNB mendapat akses untuk kerja-kerja penyelenggaraan dan pemulihan bekalan. TNB menjelaskan larangan itu termasuk menampal atau menggantung poster, bendera dan sepanduk di menara penghantaran, tiang elektrik, peti pembekal, pencawang, tiang elektrik konkrit dan talian atas.

Orang ramai juga dinasihati agar tidak memegang, membawa atau memasang tiang bendera di bawah talian penghantaran elektrik termasuk tiang bendera yang diperbuat daripada buluh yang boleh menyebabkan renjatan elektrik.Beliau turut menegaskan "aktiviti berbahaya ini juga menyalahi peruntukan Seksyen 37, Akta BekalanElektrik 1990 (Akta 447), iaitu merosakkan pepasangan elektrik."TNB akan bekerjasama dengan Suruhanjaya Pilihan Raya Malaysia (SPR) dan pihak berkuasa untuk menurunkan bahan kempen pilihan raya yang berisikomenimbulkan bahaya dan masalah kepada pengguna.


JBPM Terengganu siap siaga hadapi monsun timur laut ketika PRU15

KUALA TERENGGANU, 3 November- Jabatan Bomba dan Penyelamat Malaysia (JBPM) Terengganu siap siaga sepenuhnya menghadapi sebarang kemungkinan situasi bencana Monsun Timur Laut ketika Pilihan Raya Umum ke-15 (PRU15) berlangsung.  Sehingga kini kesemua pusat pengundian telah diperiksa dan selamat untuk digunakan. Timbalan Pengarah JBPM Terengganu, Mohd Khairiri Mat Resad berkata selain itu pihaknya akan membuka bilik gerakan bagi melancarkan gerak kerja. 262 lokasi berisiko tinggi telah dikenal pasti melibatkan muara-muara sungai utama."Bagi persediaan menghadapi PRU15, JBPM Terengganu ditugaskan untuk melaksanakan pemeriksaan ke lokasi- lokasi mengundi, pusat penamaan calon dan pusat jumlah undi."Kita mula melaksanakan pemeriksaan sejak Selasa dan bersedia untuk menghadapi sebarang kemungkinan sekiranya berlaku banjir dan kita sedaya upaya membantu rakyat untuk keluar mengundi."Beliau berkata demikian selepas pelancaran persediaan menghadapi monsun timur laut di Kuala Terengganu.

(Pegawai dan anggota JBPM Terenggganu memeriksa peralatan sebagai persediaan banjir)


Sungai Muar melimpah, penduduk di Segamat dipindahkan ke PPS

(Penduduk terjejas banjir ditempatkan di PPS daerah Segamat)

SEGAMAT, 3 November- Sebuah lagi pusat pemindahan sementara (PPS) dibuka bagi menempatkan penduduk terjejas banjir di daerah Segamat, Johor susulan limpahan air Sungai Muar sejak Selasa.Menurut Pengerusi Jawatankuasa Pengurusan Bencana Daerah Segamat Hasrin Kamal Hashim, "PPS Balairaya Kampung Kuala Paya dibuka pada 2.00 petang tadi bagi menempatkan empat mangsa daripada dua keluarga."Setakat pukul 4.00 petang, jumlah penduduk terjejas banjir ialah 21 orang daripada enam keluarga termasuk 17 orang daripada lima keluarga yang ditempatkan di PPS Balairaya Kampung Batu Badak.Ia berikutan kampung tersebut dan Kampung Batu 5 dilanda banjir kilat. Manakala PPS Balairaya Kampung Kuala Paya, menempatkan satu keluarga melibatkan empat penduduk terjejas banjir. Kenyataan Jawatankuasa Pengurusan Bencana Daerah menyebut, paras air di Sungai Juaseh dan Sungai Segamat, masih dibawah paras normal. Paras air di lokasi terjejas juga masih kekal di paras lutut.

(Keadaan banjir di daerah Segamat, Johor)


Harga minyak masak botol turun bermula Selasa

PUTRAJAYA, 2 November- Harga minyak masak botol lima kilogram (kg) turun 60 sen kepada RM30.90 berbanding RM31.50 berkuat kuasa 8 November hingga 7 Disember ini.Kementerian Perdagangan Dalam Negeri dan Hal Ehwal Pengguna (KPDNHEP) dalam kenyataan turut memaklumkan; harga minyak masak kemasan botol tiga kg turun kepada RM19.60; botol dua kg RM13.30; dan botol satu kg; RM6.90.Menerusi kenyataan sama, harga baharu itu ditetapkan selepas kerajaan meneruskan kawalan harga minyak masak sawit botol yang dilaksanakan sejak 8 Ogos lepas. Kawalan harga itu mengikut kaedah harga siling bergerak berdasarkan purata harga minyak sawit mentah dunia.KPDNHEP turut menegaskan, "mana-mana pihak yang menjual melebihi harga maksimum boleh diambil tindakan di bawah Akta Kawalan Harga dan Antipencatutan 2011."Pengguna perlu menjadi mata dan telinga kepada kerajaan untuk menyalurkan maklumat berkaitan pelanggaran undang-undang membabitkan harga runcit minyak masak sawit tulen di pasaran.


Wujud kegiatan jual 'vape' mengandungi dadah

KUALA LUMPUR, 2 November- Polis Diraja Malaysia (PDRM) mengesahkan wujud aktiviti menjual cecair rokok elektronik vape yang mengandungi dadah secara terbuka.Tindakan membanteras kegiatan itu sedang diambil PDRM.Setiausaha PDRM Datuk Noorsiah Mohd Saaduddin berkata ia termasuk kejayaan menumpaskan satu sindiket pengedaran dadah dalam bentuk cecair vape di sekitar Lembah Klang pada bulan lepas.Jumlah sitaan dadah dan harta bernilai RM3.47 juta serta menahan tujuh suspek.Media tempatan melaporkan vape yang mengandungi dadah dijual secara berleluasa dalam talian dan dipasarkan secara terang-terangan kepada pengguna.Noorsiah turut menegaskan, "PDRM serius dalam pembanterasan segala kegiatan melibatkan pengedaran dan penyalahgunaan dadah dan tindakan tegas akan dikenakan kepada mana-mana pihak yang terlibat dalam apa jua kegiatan melibatkan bahan larangan ini."


Kontrak hadapan emas ditutup dengan 11 lot diniagakan di Bursa Malaysia

KUALA LUMPUR, 2 November- Kontrak niaga hadapan emas di Bursa Malaysia Derivatives (BMD) mengakhiri dagangan malam ini dengan 11 lot diniagakan dan enam kontrak dicatatkan pada Rabu.Pada akhir dagangan, kontrak niaga hadapan emas Bursa Malaysia bagi November 2022 naik US$6.50 kepada US$1,657.80 bagi setiap troy auns.Kontrak Disember 2022, Januari 2023, Februari 2023, April 2023 dan Jun 2023 masing-masing pada US$1,672.40.

Harga emas fizikal berada pada US$1,645.25 setiap troy auns sepertimana diterbitkan oleh LBMA PM Fix pada 1 November, 2022.-BERNAMA


Niaga hadapan MSM terus meningkat untuk hari ketiga berturut-turut

KUALA LUMPUR, 2 November- Kontrak niaga hadapan minyak sawit mentah (MSM) di Bursa Malaysia Derivatives terus mencatatkan peningkatan untuk ditutup tinggi bagi sesi ketiga berturut-turut hari ini, menjejaki harga minyak kacang soya dan minyak mentah yang tinggi.Peniaga minyak sawit David Ng berkata harga minyak kacang soya yang kukuh dalam persekitaran ketegangan meningkat di Ukraine dan harga minyak mentah yang positif terus menyokong sentimen dalam pasaran minyak sawit.“Kami mengesan paras sokongan pada RM4,000 dan paras halangan pada RM4,500,” katanya kepada Bernama.Pemilik dan Pengasas Bersama Palm Oil Analytics yang berpangkalan di Singapura Dr Sathia Varqa berkata niaga hadapan minyak sawit mencatatkan kenaikan mendadak sebanyak 3 hingga 5 peratus pagi ini berikutan gabungan dua faktor luaran.“Langkah Rusia untuk meninggalkan perjanjian bijirin Laut Hitam memberi ancaman kepada bekalan minyak makan dan kenaikan harga minyak mentah yang kukuh pada waktu Asia selain pasaran mengambil kira premium risiko ancaman Iran terhadap Arab Saudi.“Bulan aktif niaga hadapan MSM ditutup hampir kepada paras tertinggi dalam tempoh tiga bulan tetapi harga dijangka merosot berikutan berita mengenai keputusan Rusia untuk menyambung semula perjanjian bijirin,” katanya.

Laporan berita menyatakan bahawa Menteri Pertahanan Rusia Sergei Shoigu telah menghubungi rakan sejawatannya dari Turki, Hulusi Akar dan memaklumkan kepadanya bahawa perjanjian koridor bijirin akan “diteruskan dengan cara yang sama seperti sebelumnya” pada Rabu.Pada penutup dagangan, kontrak bagi November 2022 naik RM145 kepada RM4,193 satu tan, Disember 2022 meningkat RM152 kepada RM4,324 satu tan dan Januari 2023 menambah RM165 kepada RM4,398 satu tan.Kontrak Februari 2023 menambah RM168 kepada RM4,424 satu tan, Mac 2023 naik RM168 kepada RM4,408 satu tan manakala April 2023 tidak berubah pada RM4,202 satu tan.Jumlah dagangan merosot kepada 65,433 lot daripada 87,355 lot pada Selasa manakala kepentingan terbuka berkurangan kepada 265,694 kontrak daripada 288,194 kontrak semalam.Harga MSM fizikal bagi November Selatan meningkat RM150 kepada RM4,250 satu tan.


Ahmad Said sedia berkhidmat, Kemaman dekat di hati

KEMAMAN, 2 November- Bakal calon Barisan Nasional (BN) Parlimen Kemaman Datuk Seri Ahmad Said bersedia untuk berkhidmat jika diberi mandat pada Pilihan Raya Umum ke-15 (PRU15) kerana sudah memahami keperluan masyarakat di kawasan itu. Beliau berkata, Kemaman sangat dekat di hatinya kerana beliau dilahirkan dan membesar di kawasan Parlimen itu.Ia sekali gus menjadi nilai tambah baginya setelah dipilih kepimpinan BN untuk bertanding di situ. "Kita sedia maklum bahawa kita kalah pilihan raya yang lepas, bukan kerana UMNO tidak kuat tetapi apabila ada perpecahan yang membawa UMNO lari kepada parti ketiga dan oleh kerana pelbagai janji dan sebagainya, akhirnya kita tewas.Tetapi saya yakin dan percaya bahawa Kemaman memerlukan khidmat daripada saya. Sebelum ini saya berkhidmat untuk Kijal dan saya boleh beri tumpuan kepada Parlimen Kemaman," katanya di sini.

(Datuk Seri Ahmad Said bersalaman dengan penyokongnya di perkarangan kediaman beliau di sini)

Datuk Seri Ahmad yang juga Pengerusi BN Terengganu berkata Ahli Majlis Tertinggi UMNO, Datuk Seri Ahmad Shabery Cheek juga merupakan antara calon dicadangkan bagi kerusi itu.Namun beliau terpaksa menarik diri daripada bertanding susulan faktor kesihatan.Katanya, beliau sebelum ini pernah ditawarkan untuk bertanding kerusi Parlimen itu pada 1995 oleh Allahyarham Tan Sri Wan Mokhtar Ahmad yang pada ketika itu Menteri Besar Terengganu.Sementara itu, mengenai pencalonan bagi Parlimen Kuala Nerus, beliau berkata perbincangan telah diadakan bersama Pengerusi BN, Datuk Seri Dr Ahmad Zahid Hamidi.“Saya tidak boleh beri jawapan tetapi jalan keluarnya ada,” katanya.Semalam, Datuk Seri Dr Ahmad Zahid mengumumkan bekas Menteri Besar Terengganu itu sebagai calon yang akan bertanding pada PRU15 bagi merampas kerusi Parlimen Kemaman. Kerusi Parlimen itu disandang oleh Alias Abd Hamid (PAS) yang memenanginya dengan majoriti 2,163 undi, menewaskan Ahmad Shabery Cheek (BN) dan Huzaifah Md Suhaimi (PKR) pada pilihan raya umum sebelum ini.


Laluan Tashkent - KL, rancakkan aktiviti pelancongan Malaysia, rantau Asia Tengah

SEPANG, 2 November- Pengoperasian semula penerbangan laluan Tashkent-Kuala Lumpur bakal merancakkan lagi aktiviti pelancongan antara Malaysia dan rantau Asia Tengah. Laluan kendalian Uzbekistan Airways disambung kembali setelah dua tahun dihentikan dengan kekerapan penerbangan dua kali seminggu.Duta Besar Uzbekistan ke Malaysia, Ravshan Usmanov yakin perkhidmatan itu mampu menggalakkan kemasukan pelancong antara kedua-dua negara.

(Duta Besar Uzbekistan ke Malaysia, Ravshan Usmanov)

"Kita ada tiga kategori iaitu pelancong, pelajar yang belajar di Malaysia, dan ahli keluarga yang ada di Malaysia. Saya harap dapat mengadakan penerbangan harian. Bagaimanapun terpulang kepada syarikat penerbangan ini untuk membuat keputusan. Sekiranya permintaan tinggi, kami harap dapat lakukan penerbangan harian", katanya.Sementara itu, Ketua Pengarah Tourism Malaysia, Datuk Zainuddin Abdul Wahab berkata pengoperasian semula penerbangan laluan Tashkent-Kuala Lumpur akan membuka ruang kepada lebih banyak laluan penerbangan baharu, khususnya daripada Asia Tengah."Kita juga mengharapkan, sambutan yang baik dariapada dua-dua pihak, pelancong daripada Uzbek dan saya tidak nafikan pelancong daripada Malaysia akan tingkatkan lagi frekuensi penerbangan mereka", katanya.Sehingga hari ini, penerbangan antara kedua-dua negara telah memberi perkhidmatan kepada pembangunan dan pertukaran pengalaman dalam pelbagai bidang seperti ekonomi, pendidikan, perubatan dan pelancongan.Penerbangan yang disambung semula hari ini mengambil masa lebih tujuh jam dan membawa 188 penumpang ke Lapangan Terbang Antarabangsa Kuala Lumpur dengan pesawat A321Neo.Penerbangan Tashkent - Kuala Lumpur beroperasi dua kali seminggu, setiap Rabu dan Sabtu.


Niaga hadapan KLIBOR ditutup tanpa diniagakan

KUALA LUMPUR, 2 November- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup tinggi hari ini.Pada penutup dagangan, November 2022 meningkat 9.0 mata kepada 1,462.0, Disember 2022 dan Mac 2023, masing-masing naik 9.5 mata kepada 1,462.5 dan 1,454.0 manakala Jun 2023 menambah 6.5 mata kepada 1,450.0.Jumlah dagangan meningkat kepada 10,523 lot daripada 8,386 lot pada Selasa manakala kepentingan terbuka naik kepada 38,660 kontrak daripada 35,916 kontrak sebelum ini.

Pada 5.00 petang, FBM KLCI naik 5.69 mata kepada 1,451.61 daripada 1,445.92 pada Selasa.- BERNAMA


Ringgit ditutup rendah berbanding dolar AS

KUALA LUMPUR, 2 November- Ringgit ditutup rendah berbanding dolar Amerika Syarikat (AS) hari ini berikutan mata wang itu mengukuh berbanding mata wang utama yang lain susulan daripada jangkaan bahawa Rizab Persekutuan Amerika Syarikat (Fed) Fed menaikkan kadar faedah sebanyak 75 mata asas (bps) lewat hari ini, kata seorang peniaga.Setakat pukul 6.00 petang, ringgit merosot kepada 4.7360/7400 berbanding dolar US daripada 4.7345/7375 ketika ditutup semalam.Pengarah Urusan Pengurusan Aset SPI, Stephen Innes berkata walaupun kenaikan 75 bps daripada Fed telah ditetapkan, pelabur tidak membeli ringgit sehingga mereka merasa yakin bahawa kenaikan sebanyak 75 bps tidak akan dilaksanakan pada Disember."Bagaimanapun bagi mengukuh ringgit, kenaikan 75 mata asas tidak dilaksanakan pada Disember, menjadikan data indeks harga pengguna (IHP) Amerika Syarikat pada 10 November depan sebagai pencetus yang berpotensi untuk kenaikan itu berlaku."Selain itu, peniaga mula bimbang mengenai pasaran kredit serantau yang boleh menambah satu lagi kesan negatif kepada ringgit," katanya kepada Bernama.

Beliau berkata peniaga juga sedang menunggu keputusan Bank Negara Malaysia mengenai Kadar Dasar semalaman (OPR) esok yang diunjurkan meningkat kepada 2.75 peratus daripada 2.50 peratus sebelumnya.Sementara itu, ringgit diniagakan kebanyakannya tinggi berbanding sekumpulan mata wang utama kecuali yen Jepun.Ringgit naik berbanding euro kepada 4.6910/6950 daripada 4.7033/7062 ketika ditutup pada Selasa dan meningkat berbanding dolar SIngapura kepada 3.3551/3584 daripada 3.3571/3595 serta melonjak berbanding pound Britain kepada 5.4445/4491 daripada 5.4608/4642.Bagaimanapun, unit tempatan susut berbanding yen Jepun pada 3.2185/2214 daripada 3.2107/2130 ketika ditutup semalam.- BERNAMA


Tiada perbezaan pembangunan meskipun di kawasan pembangkang - PM

KEPALA BATAS, 2 November - Kerajaan Persekutuan tidak pernah membeza-bezakan pembangunan di negeri atau kawasan Dewan Undangan Negeri di bawah pembangkang demi kepentingan masyarakat kawasan itu, tegas Perdana Menteri Datuk Seri Ismail Sabri Yaakob dalam ucapannya sempena Majlis Pelancaran Pecah Tanah tiga projek di sini.Katanya, ia termasuk Pulau Pinang yang tidak pernah dipinggirkan kerajaan Persekutuan meskipun ia diterajui oleh pembangkang.Komitmen itu jelasnya dizahirkan menerusi peruntukan sebanyak RM222 juta bagi membangunkan tiga projek di Kepala Batas.  Ia melibatkan pembinaan sebanyak 700 buah Projek Perumahan Rakyat (PPR), sebuah masjid, iaitu Masjid Bandar Putra Bertam dan sebuah hab sukan, Kepala Batas Youth Centre ( KBYC). "Meskipun Pulau Pinang adalah negeri yang diterajui oleh pembangkang, namun saya mengetepikan kesemua perkara ini atas dasar keutamaan terhadappembangunan Keluarga Malaysia," katanya.Mengenai Projek PPR Kepala Batas yang bernilai RM113 juta, Ismail Sabri berkata ia melibatkan pembinaan 700 unit rumah pangsa empat tingkat berserta kemudahan asas, yang akan dilaksanakan di tanah seluas 8.1 hektar (20 ekar) milik Lembaga Kemajuan Wilayah Pulau Pinang (PERDA) di Pongsu Seribu, Seberang Perai Utara.

(Ismail Sabri Yaakob di Majlis Pelancaran Pecah Tanah tiga projek)

Beliau berkata projek itu turut menyediakan tujuh unit rumah untuk memenuhi keperluan Orang Kurang Upaya (OKU)."Kos pembinaan seunit rumah ini adalah RM161,000 tetapi akan dijual dengan harga hanya RM45,000 seunit. Ini bermakna subsidi bagi seunit rumah adalah RM116,000 dan jumlah keseluruhan subsidi yang ditanggung kerajaan bagi projek ini adalah RM81.2 juta," kata beliau.Perdana Menteri berkata kerajaan sentiasa komited melaksanakan program pembangunan untuk Keluarga Malaysia berlandaskan prinsip Maqasid Syariah dan dalam konteks Malaysia, kerajaan bertanggungjawab memelihara dan menyuburkan pengembangan syiar Islam dalam kalangan Keluarga Malaysia terutamanya yang beragama Islam.Justeru, beliau mengumumkan pelancaran majlis pecah tanah bagi pembinaan Masjid Bandar Putra Bertam, Kepala Batas yang akan dibangunkan di atas tanah milik Majlis Agama Islam Negeri Pulau Pinang (MAINPP) yang dapat memuatkan 1,500 jemaah.Beliau berkata projek kerjasama kerajaan Persekutuan, kerajaan negeri dan sumbangan melalui kutipan wakaf dana pembangunan masjid itu berkonsepkan bangunan mesra alam rendah karbon dan bakal menjadi mercu tanda serta antara bangunan hijau di Pulau Pinang.Selain itu, Perdana Menteri berkata pembinaan KBYC bernilai RM45 juta pula akan dilengkapi pelbagai kemudahan antaranya asrama, astaka, padang bola dan trek sintetik, dewan E-Sport, bilik muzik, gimnasium dan trek jogging.


PPR Masjid Bandar Putra Bertam dan KBYC, tingkat daya tingkat daya huni penduduk

KEPALA BATAS, 2 November -  Projek Program Perumahan Rakyat (PPR), Masjid Bandar Putra Bertam dan Kepala Batas Youth Centre (KBYC) yang akan dilaksanakan di sini dapat meningkatkan elemen daya huni penduduk.Menteri Perumahan dan Kerajaan Tempatan Datuk Seri Reezal Merican Naina Merican berkata semua projek ini dilaksanakan untuk rakyat khususnya daripada aspek perancangan dan pembangunan komuniti demi kesejahteraan Keluarga Malaysia secara keseluruhan. Beliau berkata antara matlamat Kementerian Perumahan dan Kerajaan Tempatan (KPKT) adalah menyediakan perumahan yang selesa untuk Keluarga Malaysia iaitu agenda utama KPKT dalam merealisasikan matlamat Rancangan Malaysia ke-12 (RMK12).“Pada masa ini, sebanyak lima projek PPR telah dan sedang dilaksanakan di Pulau Pinang yang merangkumi empat projek siap (999 unit) dan satu projek dalam perancangan (700 unit).“KPKT beraspirasi untuk membawa lebih banyak PPR ke Pulau Pinang kerana negeri ini mempunyai bilangan PPR paling sedikit di Malaysia,” katanya.Kerajaan Persekutuan telah memperuntukkan RM170 juta untuk membangunkan PPR Kepala Batas di tanah berkeluasan 8.09 hektar di Pongsu Seribu, dekat sini.Ia terdiri daripada 700 unit rumah pangsa termasuk tujuh unit rumah untuk orang kurang upaya yang berkeluasan 750 kaki persegi, dilengkapi tiga bilik tidur dan dua bilik air. PPR itu turut dilengkapi pelbagai kemudahan asas seperti surau, taska, tadika, dewan serba guna, unit kedai dan gerai serta pelbagai kemudahan lain.

(Reezal ketika berucap pada majlis pecah tanah untuk ketiga-tiga projekyang dirasmikan Perdana Menteri Datuk Seri Ismail Sabri Yaakob)

Kerajaan juga memperuntukkan RM45 juta untuk pembinaan KBYC di tapak berkeluasan 10.12 hektar yang dilengkapi pelbagai kemudahan sukan bertaraf antarabangsa antaranya padang bola dan trek sintetik, dewan e-sukan, bilik muzik, gimnasium dan trek jogging.KBYC akan berfungsi sebagai pusat sehenti aktiviti belia di Pulau Pinang dan hab sukan di wilayah utara Semenanjung di samping memberi semangat baharu kepada golongan belia yang aktif bersukan.Sementara itu, pembinaan Masjid Bandar Putra Bertam Kepala Batas akan melibatkan pembangunan di tanah milik Majlis Agama Islam Negeri Pulau Pinang berkeluasan 2.023 hektar di Pongsu Seribu, dekat sini yang menggunakan kaedah perkongsian kos dengan kos keseluruhan sebanyak RM7 juta. Perkongsian kos ini melibatkan peruntukan RM4 juta daripada kerajaan Persekutuan, RM2 juta daripada kerajaan negeri dan sumbangan sebanyak RM1 juta oleh pihak kariah melalui kutipan wakaf dana pembangunan masjid. - BERNAMA


Penamaan calon PRU15: Penutupan beberapa laluan jalan raya dan lencongan di Padang Besar

PADANG BESAR, 2 November - Beberapa laluan jalan raya di sini akan ditutup dan dilencongkan selain diadakan sekatan jalan raya (SJR) dalam usaha melancarkan proses penamaan calon Pilihan Raya Umum ke-15 (PRU15) pada Sabtu ini, kata Ketua Polis Padang Besar ACP Mohd Shokri Abdullah dalam satu kenyataan."SJR dan lencongan akan dilakukan berhampiran pusat penamaan calon di Maktab Rendah Sains MARA (MRSM) Beseri, bermula pukul 7 pagi hingga 12 tengah hari."Jalan yang ditutup ialah jalan utama dari Padang Besar menghala ke Kangar dan akan dilencongkan ke Jalan Guar Jentik berhampiran simpang tiga di Jalan Timah Tasoh, manakala jalan utama dari Kangar menghala ke Padang Besar akan ditutup dan dilencongkan ke Jalan Kampung Darat," kata Mohd Shokri di sini.Selain itu, Jalan Semadong ke Kubang Tiga akan ditutup dan dilencongkan ke Jalan Baru Semadong.Menurut Mohd Shukri tindakan penutupan sementara jalan raya itu dibuat, mengambil kira faktor keselamatan penyokong parti yang berkumpul di sepanjang jalan berkenaan.

Beliau turut menasihatkan pengguna jalan raya khususnya di sekitar Padang Besar, Beseri dan Kaki Bukit supaya merancang perjalanan bagi mengelakkan sebarang kesulitan atau tersekat dalam kesesakan berikutan penutupan jalan sepanjang tempoh penamaan calon berlangsung.Suruhanjaya Pilihan Raya (SPR) mengumumkan tarikh 5 November ini sebagai hari penamaan calon.


Polis Kedah kenal pasti beberapa kawasan panas menjelang PRU15

ALOR SETAR, 2 November- Beberapa kawasan panas di Kedah dikenal pasti menjelang Pilihan Raya Umum ke-15 (PRU15).Ketua Polis Kedah, Datuk Wan Hassan Wan Ahmad berkata, antara kawasan terlibat ialah Alor Setar, Kubang Pasu, Baling, Kuala Muda dan Langkawi .Selain itu, beliau memaklumkan sejumlah 2,243 pegawai dan anggota polis akan ditempatkan di 15 lokasi penamaan calon di negeri itu."Penempatan di 15 lokasi ini bagi menjaga keselamatan dan ketenteraman sekitar kawasan itu dengan dibantu unit Pasukan Simpanan Bersekutu, Unit Tindakan Rusuhan Awam dan Unit Tempur Ringan," katanya selepas menghadiri simulasi ketenteraman awam bagi menghadapi PRU15.

(Datuk Wan Hassan Wan Ahmad, Ketua Polis Kedah)

Selain itu beliau meminta setiap calon yang bertanding supaya mengadakan perjumpaan dengan ketua polis daerah masing-masing bagi melancarkan urusan sepanjang PRU15.Setiap calon juga perlu memohon permit daripada polis sepanjang tempoh berkempen nanti.


Mahkamah Persekutuan kekalkan hukuman mati ke atas lelaki bunuh bekas tunang

PUTRAJAYA, 2 November - Mahkamah Persekutuan hari ini mengekalkan hukuman mati ke atas seorang ahli perniagaan yang membunuh bekas tunangnya sebelum membuang mayat wanita itu ke dalam sebatang sungai tujuh tahun lepas. Rayuan terakhir Yuwafee Heidi Hamdan untuk mengetepikan sabitan dan hukuman mati ke atasnya ditolak oleh panel tiga hakim yang mendapati tiada merit dalam rayuannya.Hakim Besar Sabah dan Sarawak Tan Sri Abang Iskandar Abang Hashim yang mempengerusikan panel itu berkata terdapat keterangan ikut keadaan untuk membuktikan Yuwafee bersalah. “Kami mendapati sabitan ke atasnya adalah selamat dan kami mengekalkan keputusan Mahkamah Rayuan yang mengekalkan keputusan Mahkamah Tinggi yang menyabitkan perayu (Yuwafee) dan menjatuhkan hukuman mati ke atasnya,” katanya.Dua lagi hakim yang merupakan anggota panel itu ialah Hakim Mahkamah Persekutuan Datuk Harmindar Singh Dhaliwal dan Datuk Mohamad Zabidin Mohd Diah.Yuwafee, 33 dijatuhkan hukuman mati oleh Mahkamah Tinggi pada 10 Oktober 2019 selepas didapati bersalah membunuh Normaizatul Nor Jaya, 22, seorang penyambut tetamu hotel di bawah jambatan Jalan Lombong, Saujana Putra di Sungai Jenjarom Kuala Langat, Selangor pada 29 Mei 2015.Mahkamah Rayuan menolak rayuannya pada 19 Julai tahun lepas.

Menurut fakta kes, Yuwafee mengaku dia melakukan kesalahan itu dalam perbualan telefon dengan bekas teman wanitanya, Farah Adiba Badarudin. Farah memberi keterangan di dalam perbicaraan itu bahawa Yuwafee memberitahunya bagaimana perayu melemaskan Normaizatul dengan menutup hidung dan mulut mangsa sehingga mati dan membuang mayat wanita itu ke dalam sungai. Mayat wanita itu yang sebahagiannya sudah reput ditemukan dua hari kemudian di dalam sungai. Yuwafee kemudiannya ditahan pada 9 Jun 2015.Dalam perbicaraan itu, pihak pendakwaan juga memanggil dua saksi, seorang rakan perayu dan kawan baiknya yang juga memberi keterangan bahawa Yuwafee memberitahu mereka bahawa dia membunuh wanita itu.Semasa perbicaraan itu juga mahkamah diberitahu Normaizatul telah membuat laporan polis selepas perayu menyerangnya pada Januari dan Mei 2015.Dalam pembelaannya, Yuwafee berkata beliau mengaku membunuh wanita itu kepada Farah kerana dia ingin melihat reaksi bekas teman wanitanya terhadap perbuatannya itu.Yuwafee diwakili oleh peguam K Mahendran dan Chan Hwi Ching sementara pihak pendakwaan diwakili Timbalan Pendakwa Raya How May Ling. - BERNAMA


Lebih 3,000 anggota Polis Negeri Sembilan siap siaga hadapi PRU15

SEREMBAN, 2 November - Lebih 3,000 pegawai dan anggota Polis Negeri Sembilan bersiap-siaga bagi memastikan keselamantan dan kelancaran sepanjang proses Pilihan Raya Umum ke-15(PRU15) Ketua Polis Negeri Sembilan, DCP Ahmad Dzaffir Mohd Yusuff berkata pihaknya akan bertanggungjawab menjaga keselamatan dan kelancaran proses pengundian di beberapa pusat mengundi di negeri itu."Kami akan dipertanggungjawabkan untuk menjaga keselamatan semua pusat mengundi dan 379 pusat mengundi, dan sebanyak 1,593 saluran dan kesemua saluran tersebut akan ada anggota PDRM bertugas termasuk di pusat mengundi.

(Ketua Polis Negeri Sembilan, DCP Ahmad Dzaffir Mohd Yusuff)Tambahnya, pihaknya akan turut menugaskan 400 lagi pegawai dan anggota, khas untuk persiapan atau langkah siap siaga sekiranya fasa monsun timur laut menjejaskan hari mengundi nanti.Beliau berkata demikian ketika ditemui di Kompleks Penyiaran Tuanku Muhammad, di sini hari ini.Suruhanjaya Pilihan Raya (SPR) menetapkan tarikh bagi penamaan calon pada 5 November, manakala pengundian awal pada 15 November diikuti hari mengundi pada 19 November ini.


Banjir di Melaka pulih sepenuhnya

MELAKA, 2 November - Pusat pemindahan sementara (PPS) terakhir di Alor Gajah, ditutup pada pukul 1 tengah hari tadi, berikutan banjir di Melaka pulih sepenuhnya.Sekretariat Jawatankuasa Pengurusan Bencana Negeri Melaka dalam satu kenyataan berkata, PPS di Balai Raya Kampung Belimbing sebelum ini menempatkan lima mangsa daripada satu keluarga.

Ia selepas Kampung Pulau dan Kampung Belimbing terjejas akibat banjir sejak beberapa hari lepas.


Tujuh lokasi panas dikenal pasti di Terengganu menjelang PRU15

KUALA TERENGGANU, 2 November- Tujuh lokasi panas dikenal pasti di Terengganu menjelang Pilihan Raya Umum ke-15 (PRU15).Ketua Polis Terengganu, Datuk Rohaimi Md Isa berkata, lokasi terlibat ialah Kuala Nerus, Marang dan Hulu Terengganu.Selain, Besut, Kuala Terengganu dan dua kawasan di Dungun.Jelas beliau, lokasi yang disenaraikan itu berpandukan kepada situasi PRU14 yang lalu.Bagaimanapun, pihaknya tetap akan menilai semula lokasi panas tersebut selepas selesai penamaan calon Sabtu ini. "Ia berdasarkan kepada insiden-insiden lalu dan kawasan yang dikenal pasti mempuyai beberapa kelompok individu tertentu yang mungkin menimbulkan sedikit kegusaran kepada masyarakat.Jadi kawasan panas ini akan diberi tumpuan yang lebih sepanjang kempen pilihan raya ini," katanya selepas menyampaikan taklimat persiapan menghadapi PRU15 di sini.

(Datuk Rohaimi Md Isa, Ketua Polis Terengganu)

Sementara itu, Datuk Rohaimi memaklumkan, lebih 3,000 pegawai dan anggota ditugaskan bagi memantau dan mengawal proses PRU15 membabitkan lapan kawasan Parlimen.


PRU-15: Kazim Elias tarik diri bertanding

IPOH, 2 November- Pendakwah bebas, Datuk Mohd Kazim Elias menarik diri bertanding di Parlimen Larut.Pengerusi Badan Perhubungan Barisan Nasional (BN) Negeri Perak, Datuk Seri Saarani Mohamad, mengesahkan perkara tersebut ketika Majlis Pengumuman Calon Barisan Nasional (BN), di sini hari ini.Menurutnya, susulan penarikan itu, Mohd Kazim digantikan dengan Ketua Penerangan Pemuda UMNO Bahagian Larut, Mohd Shafiq Fhadly Mahmud.

(Pengerusi Badan Perhubungan Barisan Nasional (BN) Negeri Perak, Datuk Seri Saarani Mohamad)

"Saya tidak ada maklumat atau alasan mengapa bertukar kerana Ustaz Kazim ini telah pun bersetuju pada sebelah petang, dan namanya telah diumumkan oleh Datuk Seri Ahmad Zahid dan watikah telah disediakan. "Tapi saya berada di Pejabat UMNO semalam pada pukul 1.00 pagi lebih kurang, kita mendapat maklumat beliau menarik diri," katanya di sini.

Semalam, pencalonan pendakwah bebas, Datuk Mohd Kazim diumumkan sendiri Pengerusi BN, Datuk Seri Dr Ahmad Zahid Hamidi pada Majlis Pengumuman Calon di Pusat Dagangan Dunia Kuala Lumpur (WTCKL).


Institusi hal ehwal Islam perlu bina jaringan komunikasi dengan semua agensi

BANGI, 2 November- Institusi hal ehwal Islam di peringkat Persekutuan dan negeri perlu membina jaringan komunikasi, keterlibatan dan persefahaman dalam semua aspek dengan semua agensi. Keperluan itu, jelas Ketua Setiausaha Negara, Tan Sri Mohd Zuki Ali bagi memastikan perancangan dan pelaksanaan pengurusan hal ehwal Islam negara yang bersepadu.Pengurusan hal ehwal Islam berbeza dengan pengurusan biasa kerana peranannya bukan sekadar pentadbiran dan pengurusan malah menjadi sumber rujukan serta panduan dalam bidang keagamaan."Kita melihat ciri inklusif ini telah terlaksana dengan baik dalam penentuan hukum hakam yang melibatkan kepakaran pelbagai bidang. "Permasalahan hukum hakam dan permasalahan agama yang semakin kompleks telah berjaya dirungkai hasil musyawarah dan sifat keterbukaan kepada pandangan-pandangan yang kontemporari," katanya semasa memberi ucapan Perasmian Konvensyen Pengurusan Hal Ehwal Islam, di sini hari ini.

Para pentadbir agama juga, katanya, perlu terlibat secara aktif dan kelihatan menonjol dalam pelbagai perkara berkaitan pengurusan pentadbiran dan pengurusan masyarakat bagi menyuarakan idea-idea baharu berasaskan pendekatan Maqasid Syariah.


PAS Johor janji perang 'habis-habisan' meski reda hanya tanding empat kerusi di Johor

(Sidang media PAS Johor di Johor Bahru)

JOHOR BAHRU, 2 November- PAS, bawah bendera Perikatan Nasional (PN), akan bertanding empat kerusi Parlimen di Johor, menjelang Pilihan Raya Umum (PRU) ke 15.  Pesuruhjaya PAS Johor, Abdullah Husin berkata, kerusi terlibat, P155 Tenggara, P147 Parit Sulong, P146 Muar, dan P149 Sri Gading.  Parlimen Tenggara akan diwakili Leftenan Kolonel Bersara Mohd Nazari Mokthar, manakala Sri Gading diwakili Zanariyah Abdul Hamid, Parit Sulong, Dr Abdul Karim Deraman, dan Muar diwakili Abdullah Hussin sendiri.  PAS Johor juga akur dengan keputusan pucuk pimpinan PN, memberikan hanya empat daripada 26 kerusi parlimen kepada parti, kerana pemilihan telah melalui proses rundingan secara mendalam.  "Jadi kalau ditanya, kita reda, kita terima keputusan daripada pucuk pimpinan ketiga – tiga parti dan yang paling penting, iltizam kita, komitmen kita, jadi kita nak 'all out'dalam keempat – empat kawasan parlimen yang kita bertanding,"kata Abdullah Husin, Pesuruhjaya Pas Johor. Katanya, golongan muda, pengundi automatik dan pengundi pertama kali, akan menjadi sasaran PAS Johor, bagi meraih sokongan, selain memaksimakan penggunaan media sosial semasa berkempen.  PAS Johor juga ujarnya tidak gentar berdepan calon golongan muda daripada parti lain, kerana yakin pengundi akan menilai sudut pengalaman, kewibawaan, intergiti dan kepimpinan, semasa memilih calon.  Beliau berkata demikian dalam satu sidang media di Johor Bahru.


Insiden pokok tumbang jejas jadual perjalanan di MRT Laluan Kajang

KUALA LUMPUR, 2 November- Jadual perjalanan perkhidmatan MRT Laluan Kajang telah mengalami gangguan pada pagi ini ekoran insiden pokok tumbang ke atas landasan di antara Stesen MRT Phileo Damansara dan Stesen MRT Pusat Bandar Damansara. Menerusi satu kenyataan Rapid Rail Sdn Bhd memaklumkan, kejadian yang berlaku pada jam 5.04 pagi itu adalah berikutan hujan lebat dan angin kencang yang melanda sekitar pusat bandaraya Kuala Lumpur. "Sehubungan itu, perkhidmatan servis alternatif oleh pihak operasi diaktifkan serta-merta di mana penumpang dari arah Kwasa Damansara perlu menukar tren di platform 1 Stesen MRT Semantan bagi meneruskan perjalanan ke Kajang. "Penumpang-penumpang dari arah Kajang telah diminta menukar tren di platform 2 Stesen MRT Semantan untuk meneruskan perjalanan ke Kwasa Damansara,"menurut kenyataan tersebut.Tambah kenyataan itu, kakitangan operasi and anggota Polis Bantuan telah ditempatkan di stesen–stesen terlibat untuk membantu penumpang and mengawal kesesakan di platform. "Pihak operasi telah mengambil tindakan segera dengan menghantar tren kosong ke stesen-stesen yang sesak untuk mengambil penumpang serta melanjutkan tempoh waktu puncak pagi bagi MRT Laluan Kajang ke jam 10.00 pagi. "Kerja-kerja pembersihan telah dijalankan dan selesai pada jam 8.07 pagi dan operasi MRT Laluan Kajang telah pulih pada kekerapan normal secara berperingkat pada jam 8.12 pagi".Sebagai langkah berjaga-jaga, pihak operasi akan menilai kawasan sekitar landasan dan stesen agar situasi yang sama dapat dielak di masa akan datang. Pihak Rapid Rail mengambil maklum kesulitan yang dialami oleh para penumpang dan memohon maaf di atas tempoh menunggu yang lebih lama, kesesakan di stesen serta gangguan perjalanan yang dialami oleh para penumpang yang terjejas.


Ijtimak Perdana Agensi Agama disertai hampir 2,000 kakitangan

BANGI, 2 November - Ijtimak Perdana Agensi Agama Seluruh Malaysia (IJPAM) mempertemukan 21 kontinjen agensi agama persekutuan dan negeri dari seluruh negara dalam pelbagai acara kejohanan sukan.    Menurut Menteri di Jabatan Perdana Menteri (Hal Ehwal Agama) Datuk Idris Ahmad, program yang sebelum ini hanya melibatkan Jabatan Kemajuan Islam Malaysia (JAKIM) bersama Jabatan Agama Islam Negeri (JAIN) ini turut diperluas dengan penyertaan agensi-agensi agama bawah JAKIM.   "Penyertaan daripada kalangan agensi negeri dan juga agensi persekutuan, saya mengharapkan program seperti ini, seperti mana saya sebut tadi, lebih kepada soal untuk meningkatkan ukhuwah dalam kalangan kita.

"Mungkin secara tak langsung pulak, kita sebenarnya dalam masa sama kita telah menganjurkan satu konvensyen sebagai pengisian dalam untuk melestarikan agensi Islam kita ini sesuai dengan revolusi 4.0 untuk kita juga tidak ketinggalan supaya agensi Islam kita tidak ketinggalan dan selari dengan pentadbiran di negara kita pada hari ini," katanya pada majlis program IJPAM.

(Menteri di Jabatan Perdana Menteri (Hal Ehwal Agama),Datuk Idris Ahmad)

Beliau turut mengingatkan bahawa kebersamaan dan kesatuan merupakan nadi kekuatan bagi agensi agama di negara ini dalam menghadapi cabaran pengurusan hal ehwal Islam yang semakin mencabar. IJPAM adalah kejohanan sukan,sebelum ini disebut Kejohanan Sukan Jabatan Agama (KESUJA). Kejohanan itu bermula semalam sehingga 4 November, berlangsung di UNITEN dan ILSAS di Bangi, Selangor.  Sebanyak tujuh acara sukan dipertandingkan iaitu Bola Sepak 9 Sebelah, Badminton Berpasukan, Bola Jaring, Bola Tampar Lelaki dan Wanita, Sepak Takraw Antara Regu, Ping Pong Berpasukan dan Bowling Berpasukan.  Seramai 1,875 orang peserta mengambil bahagian, dengan 1,224 peserta lelaki dan 651 peserta wanita.    Selain kejohanan sukan, IJPAM turut menganjurkan Konvensyen Pengurusan Hal Ehwal Islam yang akan disempurnakan oleh Yang Berbahagian Tan Sri Mohd Zuki Ali,Ketua Setiausaha Negara.


Seludup rokok, polis tahan tiga suspek

KOTA BHARU, 2 November- Polis Kelantan berjaya merampas 70,000 kotak rokok seludup dengan nilai RM350,000 di stor berhampiran sebuah rumah tidak bernombor, di Jalan Bachok, Kg. Padang Mokan, Peringat, di sini semalam. Ketua Polis Kelantan, Datuk Muhamad Zaki Harun berkata pihaknya telah mengekori kenderaan suspek dari Terengganu, sebelum menahan tiga suspek yang berusia 23 hingga 47 tahun di tempat kejadian semasa sedang memunggah kotak rokok daripada lori ke dalam stor."Semasa serbuan dibuat ialah ketika mereka memunggahkan kotak-kotak yang dipercayai mengandungi rokok ke dalam sebuah rumah."Dan rumah itu dipercayai sebagai stor sebab itulah kita mengekori kenderaan berkenaan supaya kita dapat mengetahui di mana simpanan rokok ini sebelum diedarkan di pasaran tempatan," katanya.

Beliau menyatakan demikian pada sidang media di Ibu Pejabat Polis Kontinjen (IPK) Kelantan, Kota Bharu, di sini hari ini.Muhamad Zaki berkata, hasil siasat mendapati suspek telah menjalankan aktiviti penyeludupan rokok sebanyak tiga kali sejak Mei 2022 dan dipercayai untuk pasaran di Kelantan.pihaknya juga merampas sebuah lori dan dua buah kereta yang digunakan dalam kes penyeludupan tersebut.Ketiga-tiga suspek direman bagi membantu siasatan.